title: Kevin Phillips (jalkapalloilija)

text: Seuraavina kahtena kautena Phillipsin maalimäärä pieneni, mutta hän onnistui silti tekemään molemmilla yli 10 maalia vaikka Sunderland oli jälkimmäisellä kaudella vasta sijalla 17. Hän oli mukana myös maajoukkueessa pelaten tänä aikana kolmessa maaottelussa. Kausi 2002–2003 oli sekä seuralle että Phillipsille heikko. Sunderland jäi viimeiseksi ja putosi. Ensi kerran Sunderlandissa alle 10 maaliin jäänyt Phillips siirtyi kauden päätteeksi Valioliigassa pelaavaan Southamptoniin 3,25 miljoonalla punnalla.


title: Kevin Phillips (jalkapalloilija)

text: Southamptonissa Phillips ei pystynyt saavuttamaan samoja maalimääriä kuin parhaimmillaan Sunderlandissa, mutta teki kuitenkin yli 10 maalia kaudessa. Kaudella 2003–2004 hän pääsi myös pelaamaan UEFA Cupissa, mutta Southampton hävisi heti ensimmäisellä kierroksella Steaua Bukarestille. Southamptonin pudottua Valioliigasta kauden 2004–2005 päätteeksi Phillips siirtyi Aston Villaan miljoonan punnan siirtosummalla. Villassa loukkaantumisista kärsinyt Phillips ei juurikaan tehnyt maaleja, ja hän päätti siirtyä Mestaruussarjan West Bromwichiin yhden kauden jälkeen.


title: Kevin Phillips (jalkapalloilija)

text: West Bromwichin riveissä Phillips löysi jälleen maalivainunsa. Ensimmäinen kausi toi mukanaan 19 maalia ja paikan nousukarsintojen finaaliin, jonka se kuitenkin hävisi. Kausi 2007–2008 meni sekä Phillipsiltä että West Bromwichilta vieläkin paremmin. Hän teki 22 maalia, ja seura nousi Valioliigaan. Phillips palkittiin kauden päätteeksi vuoden parhaana pelaajana. Vaikka Phillips olisi voinut jatkaa West Bromwichissa, hän päätti vaihtaa Birminghamiin, koska uskoi joutuvansa vaihtopenkille ja seuran olevan mukana putoamistaistelussa.


title: Kevin Phillips (jalkapalloilija)

text: Ensimmäisellä Birmingham-kaudellaan Phillips pelasi avauskokoonpanossa ja teki 36 Mestaruussarjan ottelussa 14 maalia. Hän oli Birminghamin paras maalintekijä Valioliigaan nousuun päättyneellä kaudella. Kaudella 2009–2010 Phillips oli pääasiassa vaihtopelaajan roolissa. Kesällä 2010 hän teki yhden vuoden mittaisen jatkosopimuksen seuran kanssa. Birmingham voitti 2011 liigacupin, mutta Phillips ei pelannut finaalissa Arsenalia vastaan. Kauden päätteeksi Birmingham putosi Mestaruussarjaan ja Phillips jätti seuran sopimuksensa päätyttyä.


title: Kevin Phillips (jalkapalloilija)

text: Heinäkuussa 2011 Phillips siirtyi Mestaruussarjan Blackpooliin vuoden mittaisella sopimuksella.


title: Kevin Phillips (jalkapalloilija)

text: Kevin Phillips on naimisissa Julie Phillipsin kanssa. Heillä on neljä lasta – Millie, Toby, Tia ja Alfie. Sisältää nousukarsinnat. Yhdessä lähteistä maalimäärä on 13, muissa 12.


title: Kevin Phillips (jalkapalloilija)

text: "Tilastot päivitetty 7. joulukuuta 2011 asti."


title: Kevin Phillips (jalkapalloilija)

text: "Taulukossa Englannin maalit ovat aina ensin"


title: Lattes

text: Lattes on kunta Hérault’n departementissa Languedoc-Roussillonin hallintoalueella Ranskassa. Kunnassa oli 13 768 asukasta vuoden 1999 väestönlaskennassa. Lattesin pinta-ala on 28 neliökilometriä. Lattes on osa Montpellier’n kaupunkiseutua ("Communauté d’agglomération Montpellier Agglomération").


title: La Grande-Motte

text: La Grande-Motte on kunta Hérault’n departementissa Languedoc-Roussillonin hallintoalueella Ranskassa. Kunnassa oli 8 246 asukasta vuoden 2007 väestönlaskennassa. La Grande-Motten pinta-ala on 11 neliökilometriä. La Grande-Motte on osa Montpellier’n kaupunkiseutua ("Communauté d’agglomération Montpellier Agglomération").


title: Castelnau-le-Lez

text: Castelnau-le-Lez on kunta Hérault’n departementissa Languedoc-Roussillonin hallintoalueella Ranskassa. Kunnassa oli 14 214 asukasta vuoden 1999 väestönlaskennassa. Castelnau-le-Lezin pinta-ala on 11 neliökilometriä. Castelnau-le-Lez on osa Montpellier’n kaupunkiseutua ("Communauté d’agglomération Montpellier Agglomération").


title: Elizabeth Mitchell (muusikko)

text: Elizabeth Mitchell on yhdysvaltalainen folk-rock laulaja ja kitaristi. Hän on julkaissut neljä lastenlevyä, joista viimeisimmän "You Are My Little Bird" on julkaissut Smithsonian-instituutin omistama "Smithsonian Folkways Recordings".


title: Yhdysvaltain itsenäisyyspäivä

text: Yhdysvaltain itsenäisyyspäivää (, usein myös yksinkertaisesti ”"Fourth of July"”) vietetään vuosittain 4. heinäkuuta Yhdysvaltojen itsenäisyyden kunniaksi. Samana päivänä vuonna 1776 Yhdysvaltain kongressi hyväksyi itsenäisyysjulistuksen, jolla se julisti maan itsenäiseksi.


title: Yhdysvaltain itsenäisyyspäivä

text: Päivää juhlitaan ympäri Yhdysvaltoja erilaisin juhlallisuuksin. Niihin kuuluu esimerkiksi ilotulituksia pääkaupungissa Washingtonissa.


title: Jarno Mattila

text: Jarno Mattila (s. 10. marraskuuta 1984 Valkeakoski) on suomalainen jalkapalloilija, joka edustaa Ykkösessä pelaavaa Valkeakosken Hakaa ja Futsal-liigan Futsal Mad Maxia. Hän on pelipaikaltaan vasen laitalinkki tai laitapuolustaja, mutta on pelannut aikaisemmin urallaan myös hyökkääjänä.


title: Helge Palmén

text: Helge Palmén (10. marraskuuta 1889 Loimaa – 19. maaliskuuta 1940) oli suomalainen jääkärieverstiluutnantti. Hänen vanhempansa olivat asemapäällikkö Oskar Arthur Palmén ja Alva Elisabeth Nordström. Hänet vihittiin avioliittoon vuonna 1919 Gertrud Maria Finkin kanssa.


title: Helge Palmén

text: Hän kirjoitti ylioppilaaksi Helsingin Suomalaisesta Yhteiskoulusta vuonna 1909 ja liittyi Eteläsuomalaiseen osakuntaan. Opintojaan hän jatkoi Teknillisen korkeakoulun koneinsinööriosastolla vuosina ja 1912–1914 Saksassa Köthenin Friedriclis-Polytechnikumissa vuosina 1912–1914, jonka paperi-insinööriosastolla hän suoritti insinöörikandidaatin tutkinnon vuonna 1913. Palmén kävi Kapteenikurssin Sotakorkeakoulussa vuonna 1927 ja hän teki opintomatkat vuosina 1936 ja 1937 optiikkaa käsitteleville luento- ja harjoituskursseille Carl Zeissin optilliseen laitokseen Jenaan.


title: Helge Palmén

text: Hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 3. maaliskuuta 1915. Hänet sijoitettiin joukon 2. komppaniaan, josta hänet siirrettiin myöhemmin muodostettuun Jääkäripataljoona 27:ään 31. elokuuta 1915 ja hänet sijoitettiin pataljoonan pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Schmardenissa sekä Aa-joella. Hänet komennettiin 29. huhtikuuta 1917 Berliiniin postisensuurin tanskan-, norjan-, suomen- ja ruotsinkielisen postin tarkastajaksi. Tehtävässä hän toimi 14. elokuuta 1917 saakka.


title: Helge Palmén

text: Palmén astui Suomen armeijan palvelukseen luutnantiksi ylennettynä Saksassa 11. helmikuuta 1918, mutta palasi sairauden vuoksi Suomeen vasta 26. huhtikuuta 1918 ja toimi sisällissodan aikana aluksi 3. Jääkärirykmentin täydennyspataljoonan 1. komppanian päällikkönä sekä myöhemmin pataljoonan komentajana. Suomen sisällissodassa hänelle ei tullut taistelukokemusta.


title: Helge Palmén

text:
Palmén toimi sisällissodan jälkeen kesä-heinäkuussa 1918 valtiorikosoikeuden sotilasjäsenenä Kuopiossa, josta hänet siirrettiin 23. heinäkuuta 1918 alkaen 5. Jääkärirykmenttiin, josta muodostettiin myöhemmin ensin Kuopion jalkaväkirykmentti 4 ja myöhemmin Tampereen rykmentti. Hän toimi rykmentissä aluksi rykmentin 7:nnen ja myöhemmin 5. komppanian päällikkönä. Seuraavaksi hänet siirrettiin 24. joulukuuta 1920 alkaen rykmentin talouspäälliköksi ja 21. syyskuuta 1921 alkaen rahastonhoitajaksi. Armeijasta Palmén erosi 7. maaliskuuta 1923 ja työskenteli sen jälkeen liikealalla Lahdessa ja kuului samalla Lahden suojeluskuntaan, jossa hoiti komppanianpäällikön tehtäviä. Hän astui takaisin armeijan palvelukseen 30. tammikuuta 1924 ja hänet sijoitettiin Rautatiepataljoonaan, josta hänet komennettiin heti ja siirrettiin 1. huhtikuuta 1924 alkaen Puolustusministeriöön, jossa sai tehtäväkseen järjestää perustettavaksi määrätyn teknillisen tarkastustoimiston ja hänet valittiin perustamisen jälkeen toimiston päälliköksi.
Palmén osallistui talvisotaan edelleen Puolustusministeriön tarkastustoimiston päällikkönä. Hänet haudattiin Helsingin Hietaniemen hautausmaalle.


title: Helge Palmén

text: Palmén toimi jäsenenä konekiväärin 09 piirustuksia tarkistamaan määrätyssä komiteassa vuonna 1924 ja vahvistettavaksi aiottuja käsikranaattimalleja kokeilemaan ja arvostelemaan määrätyssä komiteassa vuonna 1927 sekä konekiväärikomiteassa vuonna 1927 ja kiväärin- ja konekiväärinpiippujen putkituksen tutkimiskomiteassa vuosina 1927–1928. Hän toimi myös 3. Divisioonan kunniatuomioistuimen varajäsenenä vuosina 1921–1922.


title: Iegor Reznikoff

text: Iegor Reznikoff (s. 1938) on ranskalainen, harmonisen laulun uranuurtajana tunnettu opettaja ja tutkija. Hän on toiminut antiikin taiteen professorina Pariisin X Nanterre -yliopistossa erikoisalanaan antiikin kristillinen laulu. Reznikoff on erityisesti perehtynyt antiikin traditioihin, gregoriaaniseen lauluun ja pyhään taiteeseen. Hän on kiinnostunut myös vanhasta suomalaisesta suullisesta traditiosta ja "Kalevalasta". Reznikoff on opettanut 1970-luvusta asti äänen luonnollista käyttöä, harmonista laulua ja ääniterapiaa.


title: Henri Kontinen

text: Henri Kontinen (s. 19. kesäkuuta 1990 Helsinki) on suomalainen tennispelaaja. Hän nousi ATP-maailmanlistan ykkössijalle nelinpelissä 3. huhtikuuta 2017 julkaistulla listalla. Kaksinpelissä hän oli parhaimmillaan sijalla 220 lokakuussa 2010. Hän pelaa nykyisin vain nelinpeliä, jossa hän on saavuttanut 21 ATP-turnausvoittoa.


title: Henri Kontinen

text: Viimeisenä juniorivuotenaan vuonna 2008 Kontinen voitti Ranskan avointen poikien nelinpelin ja pelasi Wimbledonissa poikien kaksinpelin loppuottelussa. Vuonna 2016 Kontinen voitti Heather Watsonin kanssa Wimbledonin sekanelinpeliturnauksen tehden suomalaishistoriaa saavuttaen ensimmäisenä suomalaisena ammattilaisena Grand Slam -mestaruuden. Samana vuonna hän voitti myös ATP-finaaliturnauksen yhdessä John Peersin kanssa. Tammikuussa 2017 Kontinen voitti Australian avointen nelinpelin Peersin kanssa saavuttaen ensimmäisen Grand Slam -mestaruutensa nelinpelissä.


title: Henri Kontinen

text: Vuosina 2009–2012 Kontista valmensi ruotsalainen Peter Carlsson, ja hänen fysiikkavalmennuksestaan on vastannut Jarmo Ahonen. Kontisen ja Peersin yhteisenä valmentaja toimi brittiläinen entinen tennispelaaja Chris Eaton noin vuoden ajan syyskuuhun 2016 saakka. Loppuvuodesta 2017 valmentajana on toiminut entinen tennispelaaja Jonathan Marray.


title: Henri Kontinen

text: Kontinen aloitti tenniksen 3-vuotiaana käytyään vanhempiensa kanssa Tampereen Tenniskeskuksessa. Hänen lapsuusvuosien valmentajansa Petri Kiikkinen kertoi hänen olleen lapsena visuaalisesti lahjakas. Kontinen sai jo 10-vuotiaana mahdollisuuden osallistua Nick Bollettierin tennisleirille Miamissa täydellä stipendillä. Hänen perheensä päätti kuitenkin pysyä Suomessa. Lapsuutensa Tampereella asunut Kontinen asui nuoruusvuosinaan Espoossa, Ruotsin Uppsalassa ja Prahassa, Tšekissä.


title: Henri Kontinen

text: Marraskuussa 2007 IPP Openissa Helsingissä hän selviytyi nelinpelissä parinsa Harri Heliövaaran kanssa ATP-haastajaturnauksen loppuotteluun. Joulukuussa 2007 Kontinen ja hänen pikkuveljensä Micke saivat stipendin Nick Bollettierin urheiluakatemiaan Miamissa.


title: Henri Kontinen

text: Maaliskuussa 2008 Kontinen voitti kaksin- ja nelinpelin junioreiden 2. kategorian ITF-pistekilpailussa Jakartassa. Seuraavalla viikolla hän selviytyi junioreiden 1. kategorian ITF-pistekilpailun kaksinpelin loppuotteluun Nonthaburissa. Huhtikuun alussa Kontinen valittiin Kansainvälisen tennisliiton, ITF:n junioritiimiin. 12. huhtikuuta 2008 Kontinen teki Davis Cup -debyyttinsä Jarkko Niemisen parina maaottelussa Etelä-Afrikkaa vastaan. He hävisivät Jeff Coetzeelle ja Wesley Moodielle lukemin 6–4, 1–6, 4–6, 2–6. Maaottelun ratkettua Suomen tappioksi Kontinen pääsi pelaamaan vielä kaksinpeliä Rik de Voestia vastaan.


title: Henri Kontinen

text: Ranskan avoimissa 2008 Kontinen voitti poikien nelinpeliturnauksen yhdessä parinsa Christopher Rungkatin kanssa. Kontinen selvitti tiensä vuoden 2008 Wimbledonin tennisturnauksen poikien kaksinpelin loppuotteluun, mutta hävisi sen bulgarialaiselle Grigor Dimitroville lukemin 5–7, 3–6. Suomen Olympiakomitea haki Kontiselle villillä kortilla paikkaa Pekingin olympialaisten nelinpeliin Jarkko Niemisen pariksi, mutta tämä ei toteutunut. Davis Cupin maaottelussa Luxemburgia vastaan Kontinen voitti Jarkko Niemisen kanssa nelinpelin ja ratkaisi Suomelle voiton voitettuaan kaksinpelin Laurent Bramia vastaan. Heinäkuussa 2008 Kontinen saavutti kaksinpelissä 18-vuotiaiden EM-hopeaa. Korkeimman sijoituksensa junioreiden maailmanlistalla hän saavutti 8. syyskuuta 2008 sijoittuessaan neljänneksi.


title: Henri Kontinen

text: Davis Cupissa Tanskaa vastaan Kontinen voitti nelinpelin Jarkko Niemisen kanssa. Lisäksi hän hävisi kaksinpelin turnauksen jo ratkettua Suomen eduksi. Davis Cupin toisella kierroksella Monacoa vastaan Kontinen voitti molemmat pelaamansa kaksinpelit, mutta hävisi nelinpelin Harri Heliövaaran kanssa.


title: Henri Kontinen

text: Tampere Openissa Kontinen selviytyi ATP-haastajaturnauksen kaksinpelin puolivälieriin. Uransa ensimmäisen ITF Futures -turnauksen kaksinpelivoiton hän saavutti Vilnassa 8. elokuuta 2009 voitettuaan loppuottelussa Timo Niemisen lukemin 6–1, 6–3. Syyskuussa Davis Cupissa Suomi pelasi Kyprosta vastaan noususta Eurooppa-Afrikan I-ryhmään. Kontinen hävisi ensimmäisen ottelunsa Marcos Baghdatista vastaan, mutta voitti Jarkko Niemisen kanssa nelinpelin ja ratkaisi Suomen voiton voitettuaan Fótos Kallíaksen.


title: Henri Kontinen

text: Kontinen selviytyi uransa ensimmäisen ATP-kaksinpeliturnauksen Tukholman avoimien pääsarjaan lokakuussa 2009. Turnauksen ensimmäisellä kierroksella hän hävisi Michael Berrerille lukemin 5–7, 6–7(7–9). Kontinen voitti lokakuun lopulla uransa toisen ITF Futures -turnauksen Cardiffissa. Marraskuussa IPP Openissa hän selviytyi kaksinpelissä välieriin ja nelinpelissä Jarkko Niemisen kanssa finaaliin. Kaksinpelin puolivälierissä hän voitti pitkään Suomen tennistä hallinneen Jarkko Niemisen, mutta hävisi välierissä Stéphane Bohlille.


title: Henri Kontinen

text: Kontinen karsi pääsystä Australian avoimiin 2010, mutta hävisi jo karsintojen avauskierroksella Conor Nilandille 6–4, 6–4. Helmikuun lopulla hän voitti ITF Futures -turnauksen Sarajevossa. Davis Cupin ensimmäisellä kierroksella Puolaa vastaan Kontinen hävisi ensimmäisen kaksinpelinsä ja nelinpelin, mutta voitti ratkaisevan kaksinpelin Michał Przysiężnyä vastaan. Davis Cupissa hän sai kylkivamman, joka myöhemmin osoittautui vatsalihaksen repeämäksi. Huhtikuun lopulla Kontinen teki paluun Rodoksen haastajaturnauksessa. Ensimmäisellä kierroksella Kontinen voitti Björn Phaun ja toisella Adrian Mannarinon. Puolivälierissä hän kuitenkin hävisi Rainer Schüttlerille. Kontinen loukkasi nilkkansa toukokuun alussa. Hän palasi kilpakentille kesäkuussa saatuaan villin kortin ’s-Hertogenboschin Unicef Openiin. Hän voitti avauskierroksella karsintojen kautta turnaukseen päässeen Dustin Brownin ja saavutti ensimmäisen otteluvoittonsa ATP-turnauksessa. Toisella kierroksella hän hävisi Benjamin Beckerille. Loppukaudesta Kontinen voitti vielä kaksi ITF Futures -turnausta Ruotsissa.


title: Henri Kontinen

text: Keväällä 2011 Kontinen joutui pitkälle sairauslomalle ranteen verenkiertohäiriön takia. Paluun tenniskentille hän teki kesäkuussa Manchesterin ITF Futures -turnauksessa. Heinäkuussa Kontinen selviytyi välieriin Tampere Openin ATP-haastajaturnauksessa. Elokuun alussa Kontinen pääsi puolivälieriin Segovian ATP-haastajaturnauksessa. Kontisen polvi operoitiin syksyllä.


title: Henri Kontinen

text: Kontisen ensimmäinen turnaus vuonna 2012 oli kesäkuussa pelattu Hollannin Futures-turnaus. Hän joutui luovuttamaan toisella kierroksella kipeytyneen polven vuoksi. Kontisen polvi leikattiin lokakuussa 2012.


title: Henri Kontinen

text: Kontinen pelasi helmikuussa 2013 Suomen Davis Cup -joukkueessa nelinpeliä maan kohdatessa Bulgarian. Kauden aikana hän voitti nelinpelissä kolme ATP-haastajaturnausta. Marraskuussa 2013 hän kertoi panostavansa täysillä nelinpeliin, koska se on polven kannalta kaksinpeliä kevyempää. Hän ei kuitenkaan täysin poissulkenut paluuta kaksinpeliin myöhemmin, jos polvi tuntuu paremmalta.


title: Henri Kontinen

text: Kontinen osallistui Jarkko Niemisen kanssa Ranskan avoimiin 2014. He etenivät turnauksessa toiselle kierrokselle. Wimbledonissa he hävisivät avauskierroksen ottelunsa. Elokuussa Kontinen voitti Niemisen kanssa ATP-250-turnauksen nelinpelin Itävallassa. Yhdysvaltain avoimissa Kontinen ja Nieminen hävisivät ensimmäisen kierroksen ottelunsa. Syyskuussa Kontinen pääsi loppuotteluun Metzin ATP-turnauksessa Marin Draganjan parina. He hävisivät loppuottelun kuitenkin ottelu-tie-breakin jälkeen. Lokakuussa he etenivät loppuotteluun Baselissa, jossa hävisivät jälleen ottelu-tie-breakin jälkeen. Marraskuussa Kontinen voitti Niemisen kanssa Helsingin haastajaturnauksen.


title: Henri Kontinen

text: Vuoden 2015 Kontinen aloitti Martin Draganjan parina. He hävisivät vuoden kolme ensimmäistä turnaustaan avauskierroksella, mukaan lukien Australian avoimet. Helmikuussa, kauden neljännessä turnauksessaan, Zagrebissa, he saavuttivat ATP-turnausvoiton häviämättä koko turnauksessa erääkään. Seuraavaksi he voittivat Marseillen turnauksen voittamalla kaikki ottelunsa vasta ottelu-tie-breakissa. Huhtikuussa Kontinen ja Draganja voittivat Barcelonan turnauksen. Turnauksen jälkeen julkaistulla maailmanlistalla Kontinen nousi sijalle 29, kautta aikain parhaimmalle suomalaispelaajan saavuttamalla sijalle nelinpelissä.


title: Henri Kontinen

text: Ranskan avoimissa heidän pelinsä päättyivät toiselle kierrokselle ja Wimbledonissa avauskierrokselle viisieräisessä ottelussa Thanasi Kokkinakisia ja Lleyton Hewittiä vastaan. Heinäkuussa pelatussa Umagin turnauksessa he pääsivät välieriin, jossa hävisivät Mariusz Fyrstenbergille ja Santiago Gonzálezille. Ranskan avointen sekanelinpelissä Kontinen pääsi välieriin Zheng Jien kanssa. Elokuussa Kontisen nelinpelipari Draganja joutui leikkaukseen, ja hän joutui etsimään loppukaudeksi muita pelaajia parikseen. Elokuun alussa pelatussa Kitzbühelin turnauksessa Kontinen pelasi Robin Haasen kanssa. He etenivät turnauksessa loppuotteluun, jossa hävisivät Nicolas Almagrolle ja Carlos Berlocqille luvuin 5–7, 6–3, 11–9. Yhdysvaltain avoimissa Kontinen pelasi Horacio Zeballosin kanssa. He hävisivät turnauksen avauskierroksella. Syyskuun lopulla Kontinen voitti filippiiniläisen Treat Hueyn kanssa Pietarin ATP-turnauksen saavuttaen viidennen turnausvoittonsa urallaan. Seuraavalla viikolla he voittivat Kuala Lumpurissa pelatun ATP-turnauksen. Kauden 2015 päätteeksi Kontinen oli maailmanlistan sijalla 31.


title: Henri Kontinen

text: Kaudella 2016 Kontinen pelasi australialaisen John Peersin kanssa, joka oli ollut parhaimmillaan maailmanlistan sijalla seitsemän. Edellisellä kaudella Peers oli pelannut Jamie Murrayn parina. He eivät kuitenkaan halunneet jatkaa yhdessä, ja Peers kysyi Kontisen halukkuutta pelata yhdessä. He voittivat heti kauden avanneen Brisbanen turnauksen päihitettyään loppuottelussa parin James Duckworth ja Chris Guccione. Seuraavalla viikolla Sydneyssä Kontinen pelasi Denis Istominin parina, koska Peers pelasi maanmiehensä Sam Grothin parina harjoitellakseen Davis Cupia varten. Kontinen/Istomin hävisivät heti ensimmäisen kierroksen ottelunsa Rohan Bopannaa ja Florian Mergeaa vastaan. Australian avoimissa Kontinen ja Peers etenivät toiselle kierrokselle, jossa hävisivät kolmieräisen ottelun australialaisparille Lleyton Hewitt / Sam Groth. Huhti-toukokuussa Kontinen ja Peers saavuttivat kauden toisen turnausvoittonsa voitettuaan Münchenin turnauksen. Loppuottelu Juan Sebastián Cabalia ja Robert Farahia vastaan ratkesi vasta ottelu-tie-breakissa. Ranskan avoimissa heidän pelinsä päättyivät toisen kierroksen tappioon Brian Bakeria ja Marcus Daniellia vastaan. Kesäkuussa pelatussa Hallen turnauksessa he etenivät välieriin, jossa tuli ottelu-tie-breakissa tappio Łukasz Kubotia ja Alexander Peyaa vastaan. Wimbledonissa Kontinen ja Peers etenivät kahdeksan parhaan joukkoon. Se oli ensimmäinen kerta kun Kontinen pääsi puolivälieriin Grand Slam -turnauksen nelinpelissä. Puolivälierissä pari koki niukan tappion ykköseksi sijoitetulle parille Pierre-Hugues Herbert/Nicolas Mahut. Ottelu ratkesi ranskalaisten voittoon lukemin 6–4, 6–7(6–8), 6–4, 7–6(10–8). Wimbledonin sekanelinpelissä Kontinen eteni Heather Watsonin kanssa kolmannelle kierrokselle kahdella luovutusvoitolla. Kolmannella kierroksella he voittivat ennakkosuosikit Leander Paesin ja Martina Hingisin. Puolivälierissä he voittivat Scott Lipskyn ja Alla Kudrjavtševan ja etenivät välieriin. Siellä he voittivat suoraan kahdessa erässä parin Oliver Marach/Jeļena Ostapenko. Loppuottelussa Kontinen ja Watson voittivat Wimbledonin keskuskentällä parin Robert Farah ja Anna-Lena Grönefeld luvuin 7–6(7–5), 6–4. Samalla Kontinen teki suomalaista tennishistoriaa olemalla ensimmäinen aikuisten tasolla Grand Slam -turnauksen voittanut pelaaja. Voitosta hän ja Watson saivat kummatkin 50 000 puntaa.


title: Henri Kontinen

text: Heinäkuussa Kontinen voitti parinsa John Peersin kanssa Hampurin massakentällä pelatun ATP 500 -turnauksen päihitettyään loppuottelussa Daniel Nestorin ja Aisam-ul-Haq Qureshin 7–5, 6–3. Seuraavassa turnauksessaan Washingtonissa Kontinen ja Peers hävisivät välieräottelunsa Łukasz Kubotia ja Alexander Peyaa vastaan tiukan taiston jälkeen. Turnauksen jälkeen Kontinen saavutti ennätysrankinginsa, sijan 26. Torontossa Kontinen eteni Peersin kanssa puolivälieriin ja Cincinnatissa he hävisivät jo ensimmäisellä kierroksella. Elokuun lopussa Kontinen saavutti Winstom-Salemin turnauksen voiton yhdessä Guillermo García-Lópezin kanssa. Loppuottelussa he voittivat Leander Paesin ja Andre Begemannin. Kontisen vakiopari John Peers halusi levätä peliviikon ajan, joten Kontinen löysi parinsa vain tuntia ennen ilmoittautumisaikaa. Seuraavalla viikolla pelatuissa Yhdysvaltain avoimissa Kontinen ja Peers hävisivät toisella kierroksella Sekanelinpelissä hän pelasi Katarina Srebotnikin kanssa häviten avauskierroksen ottelunsa. Syyskuun lopulla Kontinen uusi edellisen vuoden ATP-turnausvoiton Pietarissa. Tällä kertaa parina oli englantilainen Dominic Inglot, ja hävinneenä osapuolena oli jälleen pari Begemann–Paes. Tokiossa Kontinen ja Peers hävisivät jo ensimmäisellä kierroksella. Lokakuussa pelatussa Shanghain ATP Masters -turnauksessa Kontinen ja Peers etenivät loppuotteluun, jossa hävisivät yhdysvaltalaisille John Isnerille ja Jack Sockille. Loka-marraskuussa pelatussa Paris Masters -turnauksessa Kontinen ja Peers varmistivat paikkansa marraskuun lopussa Lontoossa pelattavaan ATP-finaaliturnaukseen, johon pääsee mukaan kauden kahdeksan parasta paria. Kontinen on ensimmäinen suomalainen kautta aikain, joka pääsi kyseiseen turnaukseen. Pariisin turnauksessa he etenivät Masters-turnauksen loppuotteluun toisen kerran urallaan. Siellä he voittivat maailmanlistan ykkösparin, Ranskan Pierre-Hugues Herbertin ja Nicolas Mahut'n luvuin 6–4, 3–6, [10–6]. Kontinen on ensimmäinen suomalainen Masters-turnauksen voittaja. Pari sai turnauksesta palkintorahaa yli 200 000 euroa. Turnauksen jälkeen julkaistulla maailmanlistalla Kontinen nousi ensimmäisenä suomalaisena tennispelaajana kymmenen parhaan joukkoon, sijalle kymmenen.


title: Henri Kontinen

text: Lontoossa pelatussa ATP-finaaliturnauksessa Kontinen ja Peers etenivät loppuotteluun voitettuaan välierissä yhdysvaltalaiset Bob ja Mike Bryanin luvuin 7–6(7–2), 6–4. Loppuottelussa he päihittivät Raven Klaasenin ja Rajeev Ramin luvuin 2–6, 6–1, [10–8]. Kontinen ja Peers voittivat kaikki viisi otteluaan turnauksessa ja tienasivat yhteensä noin 429 000 euroa. Turnauksen jälkeen julkaistulla maailmanlistalla Kontinen nousi seitsemänneksi ja parien rankinglistalla Kontinen/Peers neljännelle sijalle. Helsingin Urheilutoimittajat ry valitsi Kontisen pääkaupunkiseudun parhaaksi urheilijaksi ensimmäisenä tennispelaajana.


title: Henri Kontinen

text: Kontinen ja Peers hävisivät Brisbanessa kauden ensimmäisessä turnauksessa 3. tammikuuta heti ensimmäisellä kierroksella Japanin Kei Nishikorille ja Itävallan Dominic Thiemille erin 1–2. Seuraavaksi he pelasivat Adelaidessa näytöskilpailussa, jossa päihittivät Bryanin veljekset sekä Daniel Nestorin ja Édouard Roger-Vasselinin. Kontinen/Peers kuului voitokkaaseen joukkueeseen yhdessä kahden kaksinpelaajan, Aleksandr Dolgopolovin ja Mark Philippoussisin kanssa. Australian avoimissa Kontinen ja Peers olivat neljänneksi sijoitettuja. He etenivät turnauksessa loppuotteluun, jossa voittivat kolmanneksi sijoitetut Bryanin veljekset suoraan kahdessa erässä luvuin 7–5, 7–5. Tämä oli Kontisen uran toinen Grand Slam -voitto ja ensimmäinen nelinpelissä. Kontinen sai palkkiona voitostaan 229 000 euroa ja nousi nelinpelin maailmanlistalla sijalle viisi. Hän teki myös historiaa ollen ensimmäinen suomalainen Grand Slam -voittaja kaksin- tai nelinpelissä. 20. maaliskuuta julkaistulla listalla Kontinen nousi toiselle sijalle yllettyään Indian Wellsissä Peersin kanssa puolivälieriin. Seuraavaksi Kontinen ja Peers pelasivat Miamin Masters-turnauksessa, jossa he putosivat jatkosta toisella kierroksella. Tästä huolimatta Kontinen nousi 3. huhtikuuta julkaistulla maailmanlistalla ykkössijalle. Hän on kaikkiaan 50. tennispelaaja, joka on saavuttanut nelinpelin maailmanlistan ykkössijan ja ensimmäinen suomalainen kaksin- tai nelinpelissä.


title: Henri Kontinen

text: Ranskan avoimissa Kontinen ja Peers putosivat heti ensimmäisellä kierroksella hävittyään espanjalaispari Tommy Robredolle ja David Marrerolle lukemin 6–7(3), 3–6. Wimbledonissa Kontinen ja Peers etenivät välieriin, jossa tuli tappio ratkaisevassa viidennessä erässä parille Łukasz Kubot ja Marcelo Melo. Tappion myötä Melo nousi Wimbledonin jälkeen julkaistulla maailmanlistalla ykkössijalle ohi Kontisen. Sekanelinpelissä Kontinen puolusti voittoaan Heather Watsonin kanssa. Tälläkin kertaa he etenivät loppuotteluun, mutta hävisivät sen ykkössijoitetulle parille Jamie Murray/Martina Hingis. Elokuussa Kontinen ja Peers voittivat Washingtonin ATP-turnauksen päihittämällä loppuottelussa Kubot/Melon suoraan kahdessa erässä. Seuraavaksi he pelasivat Cincinnatin Masters-turnauksessa, jossa etenivät puolivälieriin pelaamatta otteluakaan. Siellä he hävisivät parille Ryan Harrison/Michael Venus. Turnauksen jälkeen julkaistulla maailmanlistalla Kontinen nousi kuitenkin takaisin maailmanlistan ykkössijalle aloittaen 15:nnen viikkonsa listan ykkösenä.


title: Henri Kontinen

text: Yhdysvaltain avoimissa Kontinen ja Peers pääsivät välieriin, jossa hävisivät parille Jean-Julien Rojer/Horia Tecău. Kontinen pelasi turnauksessa myös sekanelinpeliä yhdessä Heather Watsonin kanssa. He hävisivät ensimmäisen kierroksen ottelunsa. Lokakuussa Kontinen ja Peers voittivat Pekingin ATP-turnauksen päihittämällä loppuottelussa John Isnerin ja Jack Sockin. Tämä oli heidän kolmas turnausvoittonsa kauden aikana. Seuraavalla viikolla pari voitti Shanghain Masters-turnauksen loppuottelussa Łukasz Kubotin ja Marcelo Melon. Viime vuonna Kontinen ja Peers hävisivät loppuottelussa, joten heidän pistetilinsä myös lisääntyi. Loka-marraskuussa pari koki ensimmäisen kierroksen tappion Baselissa ja puolivälierätappion Pariisin Mastersissa. Näiden tulosten myötä Kontinen tippui maailmanlistan ykkössijalta kolmanneksi Marcelo Melon ja Łukasz Kubotin taakse. Marraskuussa Kontinen/Peers uusi viimevuotisen ATP-finaaliturnauksen voittonsa päihittämällä loppuottelussa ykkössijoitetun parin Melo/Kubot. Helsingin Urheilutoimittajat ry valitsi Kontisen toistamiseen vuoden parhaaksi pääkaupunkiseudun urheilijaksi.


title: Henri Kontinen

text: Kontinen ja Peers voittivat Brisbanen ATP-turnauksen tammikuussa 2018 päihittämällä loppuottelussa argentiinalaisparin Leonardo Mayer ja Horacio Zeballos luvuin 3–6, 6–3, [10–2]. Australian avoimissa he putosivat toisella kierroksella. Dubaissa ja Indian Wellsissä tuli avauskierroksen tappio, kuten myös Irvingin Challenger-turnauksessa. Miami Mastersissa he voittivat yhden ottelun. Heikkojen esitysten myötä Kontinen putosi yli vuoteen ensimmäisen kerran nelinpelin maailmanlistan kolmen parhaan ulkopuolelle neljänneksi. Kontisen mukaan monessa hävityssä ottelussa he ovat pelanneet jopa samalla tasolla kuin isoissa voitoissa, mutta marginaalit ovat pienet. Huhti-toukokuussa he hävisivät ensimmäisen ottelunsa sekä Monte Carlossa, Barcelonassa että Madridissa. Roomassa he saavuttivat yhdellä voitolla puolivälieräpaikan. Ranskan avoimissa Kontinen ja Peers etenivät puolivälieriin, missä hävisivät niukasti kolmen erän ottelun Feliciano Lópezille ja Marc Lópezille. Aiemmin Kontinen ei ollut päässyt turnauksessa näin pitkälle. Sekanelinpelissä Kontinen hävisi avauskierroksen ottelun Mihaela Buzărnescun kanssa. Queen’s Clubin ruohokenttäturnauksessa Kontinen ja Peers saavuttivat kauden toisen turnausvoittonsa. He voittivat loppuottelussa Jamie Murrayn ja Bruno Soaresin. Wimbledonissa Kontisen ja Peersin pelit päättyivät ensimmäiselle kierrokselle, jossa he hävisivät viidessä erässä parille Máximo González/Nicolás Jarry. Kontinen pelasi sekanelinpeliä jälleen Heather Watsonin kanssa. He hävisivät tällä kertaa kolmannella kierroksella. Washingtonin ATP-turnauksessa Kontinen ja Peers hävisivät avauskierroksella. Elokuussa pelatussa Toronton Masters-turnauksessa Kontinen ja Peers saavuttivat turnausvoiton. He voittivat loppuottelussa parin Raven Klaasen ja Michael Venus luvuin 6–2, 6–7(7), [10–6].


title: Henri Kontinen

text: Kontinen ja Peers selviytyivät Australian avoimissa loppuotteluun turnauksen viidenneksi sijoitettua ranskalaisparia Pierre-Hugues Herbert ja Nicolas Mahut vastaan, mutta hävisivät numeroin 4–6, 6–7 (1–7).


title: Henri Kontinen

text: Oikeakätisellä Kontisella on yhden käden rystylyönti. Suomen Davis Cup -joukkueen valmentaja Kim Tiilikainen kertoi vuonna 2009 pitävänsä Kontista erittäin lahjakkaana ja monipuolisena pelaajana. Lisäksi hän kehui Kontisen henkistä puolta. Vuoteen 2015 uransa lopettanut tennispelaaja Jarkko Niemisen mukaan Kontisen pelityyli sopii hyvin nelinpeliin, jossa hänen vahvuutensa korostuvat. Hänen mukaansa Kontinen tykkää pelata lyhyitä pisteitä, on maailman parhaita verkkopelissä, hyvä palauttaja sekä tarkka, kova ja monipuolinen syöttäjä.


title: Henri Kontinen

text: Kontisen nuorempi veli Micke (s. 18. joulukuuta 1992) valittiin Boca Ratonissa sijaitsevan Evert Tennis Academyn parhaaksi poikajunioriksi kaudella 2008–2009. Lisäksi heidän perheeseensä kuuluvat isä Pentti, äiti Marja ja sisar Sanna. Kontinen asuu Tallinnassa, Virossa, jonne hän on omien sanojensa mukaan muuttanut saadakseen olla rauhassa.


title: Kråkholma

text: Kråkholma () on Pietarsaaren kaupunginosa. Virallisesti kaupunginosan ja alueen nimi on Itänummi () josta pieni osaa kantaa nimitystä Kråkholma. Kråkholma-nimi voi joissakin tapauksissa myös viitata Raaseporissa sijaitsevaan saareen tai Ruotsin Norrköpingissä sijaitsevaan ravintolaan.


title: Kråkholma

text: Kråkholma on perinteisesti ollut suomenkielistä aluetta. Kråkholma koostuu lähinnä omakotitaloista, mutta esimerkiksi Kråkholmantien puolesta välistä löytyy myös rypäs kuusikerroksisia kerrostaloja. Myös pienempiä kerrostaloja löytyy Ahlströminkadun varrelta.


title: Kråkholma

text: Kråkholma rajautuu maantieteellisesti laajan tulkinnan mukaan Pohjanlahdentien, Ristikaritien, Pohjantien ja Iidmanninkadun sisäpuolelle. Vielä laajempi näkemys venyttää Kråkholman etelärajan jopa Kolpintielle asti, sulkien silloin sisälleen myös Malmin Sairaalan. Kaupunginosan pääväylä on koko alueen halkova Syvälahdenkatu, joka vie Kråkholman eteläosista alueen pohjoisrajoille saakka. Selkein rajaus asuinalueelle tulee museovirastolta, joka rajaa alueen noin yhdentoista korttelin suuruiseksi. Siihen sisältyy silloin Ristikarintien, Kråkholmantien ja Mäntykankaan tien loppupätkät sekä Hiekkatie kokonaisuudessaan. Talouksia tähän museoviraston Kråkholmaan mahtuu noin neljäkymmentä.


title: Kråkholma

text: Museoviraston Kråkholma-kartta


title: Kråkholma

text: Historiallista Kråkholman asuinaluetta suunnitellessa haluttiin hyödyntää 1700-luvulta peräisin olevaa maankäyttöä. Tästä hyvä esimerkki on Mäntykankaankadun ja Hiekkatien kohtauspaikka. Alue oli aikoinaan Schaumanin sellutehtaan insinööreille ja virkamiehille suunniteltu korkeatasoinen asuinalue ja rakennettiin suurilta osin 1960-luvulla. Arkkitehti Egil Nordin on piirtänyt asuinalueen, jonka rakentamisessa olivat mukana sekä kaupunki että sellutehdas.


title: Kråkholma

text: Palvelut Kråkholman alueella ovat vähenneet lähes olemattomaan. Ahlströminkadulta löytyy vielä yksi ruokakauppa (K-market). Kråkholman ja Lontoon kaupunginosan jakavan Pohjanlahdentien varrelta löytyy rauta- ja rakennusalan liikkeitä.


title: Kråkholma

text: Kråkholmassa on 2000-luvulla ollut käynnissä sukupolvenvaihdos, kun alkuperäisasukkaita on iän myötä hakeutunut palveluiden äärelle lähemmäksi keskustaa. Alueelle on viime aikoina muuttanut paljon uutta väkeä, ja 2009 vuoden aikana suurta osaa alueen omakotitaloista alettiin kytkeä kaupungin kaukolämpöverkkoon.


title: Kråkholma

text: Kråkholman suomenkieliset lapset kävivät perinteisesti peruskoulunsa Ristikarilla kun taas ruotsinkieliset lapset hakeutuivat Lagmannin koululle.


title: Kråkholma

text: Kråkholma on tullut myös tunnetuksi Eremenkon jalkapalloveljesten kasvuympäristönä. Heidän isänsä Alexei Eremenko Senior toi perheen Pietarsaaren 1990-luvun alussa ja he asettuivat alkuaikoina asumaan Kråkholman sydämeen, Kråkholmantien kerrostaloihin. Veljeksistä vanhin, Alexei Eremenko Junior pelaa tätä nykyä ukrainan SJK joukkueessa kun taas keskimmäinen veljeksistä, Roman Eremenko pelaa ammatikseen CSKA Moskovassa. Kumpikin esiintyy tätä nykyä myös Suomen jalkapallomaajoukkueessa.


title: Viljo Paloheimo

text: Viljo Veikko Paloheimo, ent. Brander (7. joulukuuta 1897 Nurmes – 7. elokuuta 1966), oli suomalainen jääkärieverstiluutnantti.


title: Viljo Paloheimo

text:
Paloheimon vanhemmat olivat Metsähallituksen piirikuntapäällikkö, ylimetsänhoitaja Karl Aksel Brander ja Emilie Wilhelmina Åkerman. Hänet vihittiin avioliittoon vuonna 1924 Sylvi Emilia Korhosen kanssa.
Hän kävi viisi luokkaa Nurmeksen yhteiskoulua ja suoritti yksityisesti seitsemännen luokan Kajaanin yhteiskoulussa vuonna 1930. Hän kävi Taistelukoulun komppanianpäällikkokurssin vuonna 1930.


title: Viljo Paloheimo

text: Paloheimo liittyi 13. tammikuuta 1916 vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan, josta hänet siirrettiin 10. heinäkuuta 1917 1. konekiväärikomppaniaan. Hän otti osaa taisteluihin ensimmäisessä maailmansodassa Saksan itärintamalla Missejoella Riianlahdella ja Aajoella. Hän osallistui vuonna 1917 Polangenissa järjestetyille erikoiskursseille (pommarikurssi). Hänet komennettiin 2. joulukuuta 1917, jonne hän saapui 8. joulukuuta 1917 aselaiva S/S Equityn toisella matkalla, ja hän rantautui Apuskäriin Merikarvialle.


title: Viljo Paloheimo

text: Suomeen palannut Paloheimo määrättiin suojeluskuntien kouluttajaksi Savonlinnan piiriin. Sisällissodassa hän otti osaa Venäjänsaaren retkeen Savosta tulleen suojeluskuntajunan ja myöhemmin 3. komppanian päällikkönä. Myöhemmin hän toimi Karjalan armeijakunnan 1. rykmentin I pataljoonan 3. komppanian päällikkönä ja osallistui taisteluihin Karjalan rintamalla muun muassa Säiniöllä, Kämärässä, Kavantsaaressa. Pullilassa, Noskualla ja Mälkölässä.


title: Viljo Paloheimo

text: Paloheimo palveli sisällissodan jälkeen päällikkönä 16. toukokuuta 1918 alkaen Karjalan kaartin rykmentin 3. komppaniassa. Karjalan kaartin rykmentistä Paloheimo siirrettiin 12. kesäkuuta 1918 opetusupseeriksi Sortavalan päällystökursseille. Sortavalasta hänet siirrettiin 28. kesäkuuta 1918 alkaen Lapin rajavartiopataljoonaan, josta muodostettiin myöhemmin Lapin ryhmän II pataljoona. Edellä mainitussa joukko-osastossa hän toimi aluksi pataljoonan adjutanttina ja 7. joulukuuta 1918 alkaen 5. komppanian päällikkönä. Lapin ryhmästä hänet siirrettiin 1. huhtikuuta 1919 alkaen komppanianpäälliköksi Kainuun rajavartiostoon, jossa hän toimi päällikkönä eri komppanioissa. Kainuun rajavartioston apulaiskomentajana hän toimi 1. kesäkuuta 1931 – 2. toukokuuta 1932 välisen ajan, minkä jälkeen hänet siirrettiin esikuntaupseeriksi Rajavartiostojen esikuntaan ja edelleen 30. toukokuuta 1936 alkaen Salmin rajavartioston komentajan apulaiseksi.


title: Viljo Paloheimo

text: Paloheimo osallistui talvisotaan ylimääräisten harjoitusten (YH) aikana komentamalla Erillispataljoona 10:tä. Myöhemmin sodan aikana hän komensi Erillis Osasto Paloheimoa ja osallistui osastonsa komentajana taisteluihin Suojärvi–Tolvajärvi-akselilla. Myöhemmin hänet siirrettiin Polkupyöräpataljoona 7:n komentajaksi, ja hän osallistui sen komentajana sotatoimiin Ägläjärvi–Ilomantsi-akselilla. Talvisodan loppuvaiheet hän palveli Osasto A:n komentajan apulaisena.


title: Viljo Paloheimo

text: Välirauhan aikana Paloheimo toimi komento-osaston päällikkönä IV Armeijakunnan esikunnassa, josta hänet siirrettiin Raja-asiain upseeriksi III Armeijakunnan esikuntaan. Armeijakunnasta hänet nimitettiin Rajavartiosto 3:n komentajaksi. Jatkosodan puhjettua hänet siirrettiin III Armeijakunnan komento-osaston päälliköksi, josta hänet siirrettiin myöhemmin vuonna 1941 Itä-Karjalan sotilashallinnon Vienan piirin piiripäälliköksi, jossa tehtävässä hän palveli vuoteen 1944 saakka. Vienan piiriesikunnan tultua lakkautetuksi Paloheimo siirrettiin Neuvostoliiton suurhyökkäyksen takia piirin evakuointi- ja selvittelytehtäviin.


title: Viljo Paloheimo

text: Paloheimo erosi sodan jälkeen vakinaisesta palveluksesta ja joutui myöhemmin vuonna 1945 Valpon pidättämäksi niin sanotussa vankeuspaikkana Miehikkälä. Alun perin vangittavaksi oli ilmeisesti tarkoitettu Olli Paloheimo, mutta hänen siirryttyään Ruotsiin vangittiin hänen sukulaisensa Viljo Paloheimo. Hän oli Urho Kekkosen nuoruudentuttu Kajaanin ajoilta eli lempinimiltään Kekkonen "Känä" ja Paloheimo (Bränä), koska hänen silloinen sukunimensä oli Brander. Kekkonen kehotti silloin Miehikkälässä istuvaa nuoruudentuttuaan myöntämään ainakin osa syytteistä, mutta Viljo Paloheimo ei tähän suostunut, vaan hän oli viimeinen Miehikkälän vanki, ja hänet vapautettiin vasta joulukuussa 1947, kun häntä koskevat syytteet oli hylätty.


title: Viljo Paloheimo

text: Myöhemmin Paloheimo työskenteli perustamassaan urheiluliikkeessä Torniossa vuosina 1953–1958, jonka jälkeen hän työskenteli Uuden-Suomen palveluksessa levikkipäällikkönä vuoteen 1966 saakka. Muiden töidensä ohella Paloheimo toimi Tornion kaupungin metsästyksen valvojana vuosina 1949–1957. Hänet on haudattu Oulun hautausmaalle Intiöön.


title: Viljo Paloheimo

text: Paloheimo toimi Suomen ja Venäjän välisen 4. paikallisen sekakomitean jäsenenä vuonna 1920 sekä 3. ja 4. paikallisen rajantarkastuskomission jäsenenä vuonna 1922. Hän toimi myös Rajavartiolaitoksen kunniatuomioistuimen jäsenenä vuosina 1937–1938 ja Salmin Rajavartioston ja Kannaksen Rajavartioston kunnianeuvoston puheenjohtajana vuosina 1938–1939.


title: Rip Taylor

text: Charles Elmer "Rip" Taylor (s. 13. tammikuuta 1934) on yhdysvaltalainen koomikko ja näyttelijä. Hän syntyi Washington DC:ssä ja palveli Korean sodassa.


title: Rip Taylor

text: Taylor on saavuttanut mainetta ahkerana esiintyjänä vuosikymmenten ajan. Hän sai vuonna 1994 Emmy-palkinnon. Hän esiintyi The Bloodhound Gangin albumilla "Use Your Fingers" (1995).


title: Ranskan ympäriajo 2005

text: Ranskan ympäriajo 2005 oli järjestyksessään 92. Ranskan ympäriajo. Kilpailu alkoi Vendéen departementista 2. heinäkuuta 2005 ja päättyi perinteiseen tapaan Pariisin Champs-Élysées'lle 24. heinäkuuta. Kilpailussa ajettujen 21 etapin yhteispituus oli 3 608 kilometriä.


title: Ranskan ympäriajo 2005

text: Lance Armstrong voitti ensimmäisenä pyöräilijänä Ranskan ympäriajon seitsemännen kerran – voitot ovat lisäksi tulleet peräkkäisinä vuosina. Hän kukisti toiseksi tulleen Ivan Basson neljällä minuutilla 40 sekunnilla, Jan Ullrich oli kolmas. Armstrongin keskinopeus oli 41,654 km/h. Pistekilpailun voitti Thor Hushovd, mäkikilpailun Michael Rasmussen, nuorten kilpailun Jaroslav Popovytš ja joukkuekilpailun T-Mobile Team.


title: Ranskan ympäriajo 2005

text: Vuonna 2012 Lance Armstrongin voitto mitätöitiin hänen dopingin käyttönsä paljastuttua.


title: Loaded (videopeli)

text: Loaded (Japanissa Blood Factory) on Gremlin Interactiven kehittämä ja Interplayn vuonna 1996 julkaisema science fiction -teemainen ylhäältäpäin kuvattu shoot ’em up/run and gun -räiskintäpeli. Peli julkaistiin kummallekin aikansa valtakonsoleista, PlayStationille ja Sega Saturnille. "Loaded" sijoittuu Raulf-nimiselle vankilaplaneetalle, jossa pidetään vankeina galaksin vaarallisimpia rikollisia. Pelin ideana on "räiskiä" itsensä vihollisten läpi ja lopulta kukistaa universumin julmin superroisto F.U.B. (Fat ugly boy). Peli herätti ilmestyessään huomiota äärimmäisen väkivaltaisuutensa ja erittäin kieroutuneen mustan huumorinsa ansiosta. Suomessa peli kiellettiin alle 15-vuotiailta alkuperäisen julkaisun aikana, mutta PEGIn käyttöönoton myötä ikärajaksi tuli 12+. Muun muassa Saksassa peli joutui BPjM-merkinnän alle, eli sitä ei saanut käytännössä myydä muuten kuin ”tiskin alta”. Pelin hahmosuunnittelusta vastasivat sarjakuvatuotannostaan tunnetut Vertigo Comicsin Garth Ennis (Preacher, Punisher ym.) ja 2000AD:n Greg Staples. "Loaded" on saanut myös jatko-osan "Re-Loaded" (1997), joka ei kuitenkaan kerännyt yhtä suurta huomiota osakseen.


title: Loaded (videopeli)

text: Peli sisältää viisitoista eri kenttää ja kuusi erilaista pelattavaa hahmoa. Jokaisella hahmolla on omat vahvuutensa ja heikkoutensa.Peliä on mahdollista pelata myös kaksinpelinä.


title: Loaded (videopeli)

text: Loadedin soundtrack sisältää musiikkia arvostetuilta konemusiikkisäveltäjiltä kuten Patrick ”Pat” Phelanilta ja Neil Bigginiltä. Pelin musiikit ovat enimmäkseen hidasta, mutta melko raskasta teknoa särötetyllä sähkökitaralla höystettynä. Pelin tunnusmusiikista vastaa Pop Will Eat Itself.


title: Gloria Henry

text: Gloria Henry (s. 2. huhtikuuta 1923 New Orleans) on yhdysvaltalainen näyttelijä. Hän esitti Dennis Mitchellin äitiä Alicea televisiosarjassa "Dennis the Menace" (1959–1963).


title: Latvala Bros

text: Latvala Bros on suomalainen instrumentaalinen thrash metal yhtye, joka toimi vuodet 1993–1996. Se julkaisi historiansa aikana yhden albumin.


title: Latvala Bros

text: Latvala Bros yhtyeen perusti vuonna 1993 edesmenneen Stonen kitaristi Roope Latvala. Hänen lisäkseen bändissä soitti rumpuja tämän veli, Jussi Latvala. Yhtye teki yhden albumin, Wooden Eyen vuonna 1995 ja sitä painettiin vain 1100 kappaleen rajoitettu erä. Levy ei menestynyt ja niinpä seuraavana vuonna yhtye päätti lopettaa, mutta ennen kuin Roope liittyi Children of Bodomiin vuonna 2003, yhtye esiintyi vielä kolmesti vuonna 2002. Roope piirsi levynkannen, sävelsi kaikki kappaleet ja soitti kitarat sekä bassot.


title: Jay North

text: Jay Waverly North (s. 3. elokuuta 1951) on yhdysvaltalainen näyttelijä. Hän esitti lapsena Ville Vallatonta (Dennis Mitchell) vuosien 1959–1963 televisiosarjassa "Dennis the Menace".


title: SKSL

text: SKSL voi tarkoittaa:


title: Exposed (Vince Neilin albumi)

text: Exposed on Mötley Crüen laulajan, Vince Neilin ensimmäinen sooloalbumi vuodelta 1993.


title: Väinö Palomäki

text: Väinö Iisakki Palomäki (hän käytti Saksassa peitenimeä Palm), (11. marraskuuta 1888 Oulu – 10. heinäkuuta 1965) oli suomalainen jääkärieverstiluutnantti. Hänen vanhempansa olivat vaunumestari Isak Palomäki ja Anna Sofia Paldanius. Hänet vihittiin avioliittoon vuonna 1927 Ilma Nyströmin kanssa.


title: Väinö Palomäki

text: Hän kirjoitti ylioppilaaksi Oulun suomalaisesta lyseosta vuonna 1907 ja liittyi Pohjois-Pohjalaiseen osakuntaan. Opintojaan hän jatkoi Teknillisen korkeakoulun koneinsinööriosastolla, missä suoritti diplomi-insinööritutkinnon vuonna 1914.


title: Väinö Palomäki

text: Hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 8. maaliskuuta 1915. Hänet sijoitettiin joukon 1. komppaniaan, josta hänet siirrettiin myöhemmin muodostettuun Jääkäripataljoona 27:ään, jossa hänet sijoitettiin pataljoona pioneerikomppaniaan. 31. elokuuta 1915 ja hänet sijoitettiin pataljoonan pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Schmardenissa sekä Aa-joella. Hänet komennettiin 29. huhtikuuta 1917 Berliiniin postisensuurin tanskan-, norjan-, suomen- ja ruotsinkielisen postin tarkastajaksi. Tehtävässä hän toimi 14. elokuuta 1917 saakka. Rintamakomennuksensa jälkeen hän osallistui Libaussa vuonna 1917 ensimmäisen Suomalaisen sotilaskäsikirjan toimittamiseen.


title: Väinö Palomäki

text: Hän astui Suomen armeijan palvelukseen 11. helmikuuta 1918 yliluutnantiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan aluksi 8. jääkäripataljoonan 3. komppaniaa, josta hänet siirrettiin 9. maaliskuuta alkaen komppanianpäälliköksi 9. jääkäripataljoonan 4. komppaniaan ja myöhemmin 2. komppaniaan. Hän otti osaa sisällissodan taisteluihin Viipurissa.


title: Väinö Palomäki

text: Palomäki palveli sisällissodan jälkeen komppanianpäällikkönä 4. jääkärirykmentistä muodostetussa Jääkäripataljoona 2:ssa, josta hänet siirrettiin 12. heinäkuuta 1918 Pioneerikoulutuspataljoonan 2. komppanian päälliköksi. Armeijasta hän erosi 9. syyskuuta 1919 vain liittyäkseen Karjalan (Aunuksen) retkikuntaan, missä hän toimi aluksi 2. rykmentin III pataljoonan eli niin sanotun karjalaisen pataljoonan komentajana sekä myöhemmin aunukselaisista kootun aliupseerikoulun johtajana. Hän osallistui retkikunnalla taisteluihin Matrossassa, Polovinassa, Suollusmäellä, Viitanassa ja Säämäjärvellä. Käymissään taisteluissa hän haavoittui Polovinassa 13. kesäkuuta 1919.


title: Väinö Palomäki

text: Sotaretkeltään palattuaan hänet nimitettiin Oulun suojeluskuntapiirin päälliköksi 1. tammikuuta 1920 alkaen. Edellä mainitusta tehtävästä hän erosi 31. tammikuuta 1921 ja siirtyi sen jälkeen insinööriksiValtion rautateiden palvelukseen Pasilan konepajalle, josta hän siirtyi 1. marraskuuta 1921 Imatran voimalaitosrakennuksen koneinsinööriksi. Hän siirtyi 31. joulukuuta 1923 alkaen Lapuan patruunatehtaan johtajaksi. Patruunatehtaalta hän erosi 28. helmikuuta 1925, jonka jälkeen hänet nimitettiin Viipurin piirin apulais-ammattientarkastajaksi 1. huhtikuuta 1926 alkaen ja saman piirin maahöyrykattiloiden katsastajana 1. heinäkuuta 1927 alkaen. Palomäki julkaisi vuonna 1922 kirjan "Aseoppi".


title: Väinö Palomäki

text: Palomäki osallistui talvisotaan ylimääräisten harjoitusten aikana (YH) 2. prikaatin intendenttitoimiston päällikkönä ja 10. divisioonan esikunnan ase- ja ammustarvikeupseerina. Välirauhan aikana hän toimi Viipurin piirin ammattientarkastajana Lappeenrannassa. Jatkosodan puhjettua hänet komennettiin 10. divisioonan esikunnan taisteluvälinetoimiston päälliköksi, missä tehtävässä hän toimi vuoteen 1942 saakka, jonka jälkeen hänet siirrettiin ilmasuojelutehtäviin Viipuriin. Sotien jälkeen hän työskenteli Viipurin piirin ja myöhemmin Savonlinnan piirin ammattientarkastajana aina vuoteen 1957 saakka. Myöhemmin hän toimi höyrykattilan- ja laivankatsastajana vuoteen 1964 saakka. Hänet haudattiin Ouluun.


Musiikkia tv-sarjasta Laulava Sydän Vol.1 on samannimisen ohjelmasarjan esityksiä sisältävä kokoelmalevy. Albumilla eri esittäjät tulkitsevat mm. Tuomari Nurmion ja Rauli Badding Somerjoen kappaleita. Se julkaistiin vuonna 2007.


title: Live at the Whisky: One Night Only

text: Live One Night Only on Mötley Crüen laulajan Vince Neilin ensimmäinen livealbumi soolouralla. Albumi on Neilin soolotuotannon viimeisin tekele. Neil esitti konsertissa kahden sooloalbuminsa, "Exposedin" ja "Carved In Stonen", kappaleita sekä Mötley Crüen 1980-luvun tuotantoa. Levy äänitettiin Whisky a Go Go -klubilla, johon tehtiin lisäkatos yleisöä varten.


title: Selo

text: Selo tai SELO voi tarkoittaa eri asioita.


title: Toivo Pehu-Lehtonen

text: Toivo Nikolai Pehu-Lehtonen ent. Lehtonen (8. huhtikuuta 1896 Tampere – 30. huhtikuuta 1929 Berliini Saksa) oli suomalainen jääkärieverstiluutnantti. Hänen vanhempansa olivat kauppias Kaarlo Gustaf Lehtonen ja Anna Vilhelmina Sipilä.


title: Toivo Pehu-Lehtonen

text: Hän kirjoitti ylioppilaaksi Tampereen reaalilyseosta vuonna 1915 ja liittyi Hämäläis-Osakuntaan. Opintojaan hän jatkoi syyslukukauden vuonna 1915 Helsingin yliopiston filosofisen tiedekunnan historiakielitieteellisellä osastolla. Hän suoritti tykistöupseerien täydennyskurssin vuonna 1920.


title: Toivo Pehu-Lehtonen

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n 4. komppaniaan 3. maaliskuuta 1916, josta hänet siirrettiin 14. toukokuuta 1911 pataljoonan haupitsipatteriin. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Ekkau-Kekkaussa sekä Aa-joella. Hän osallistui vuonna 1917 Libaussa Suomen armeijan ensimmäisen sotilaskäsikirjan toimitustyöhön.


title: Toivo Pehu-Lehtonen

text: Hän astui Suomen armeijan palvelukseen 11. helmikuuta 1918 vänrikiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan jaosjohtajaksi Jääkäritykistön 3. patteriin ja otti osaa sen mukana taisteluihin Kurussa, Muroleessa, Viljakkalassa ja Ylöjärvellä sekä Tampereella. Tampereen valtauksen jälkeen tehdyn tykistön uudelleen järjestelyn myötä hänet sijoitettiin Jääkäritykistöprikaatin 3. jääkäripatteriston 5. patteriin, missä hän toimi edelleen jaosjohtajana. Kyseisen patterin mukana hän osallistui taisteluihin Viipurissa.


title: Toivo Pehu-Lehtonen

text: Pehu-Lehtonen toimi sisällissodan jälkeen Jääkäritykistöprikaatin esikuntapäällikkönä 11. toukokuuta – 5. kesäkuuta 1918, josta hänet komennettiin koulutusosaston toimistoupseeriksi Yleisesikuntaan 5. kesäkuuta - 5. elokuuta 1918 väliseksi ajaksi. Suomen armeijan päällikön esikunnassa hän työskenteli 6. elokuuta 1918 – 25. tammikuuta 1919 välisen ajan ja oli yhtä aikaa merkittynä Suomen tykistökoulun rulliin. Hänet siirrettiin 27. joulukuuta 1918 Hämeen kenttätykistörykmentti l:een, jossa hän toimi lähettiupseerina 1. syyskuuta 1919 – 25. toukokuuta 1920 välisen ajan ja II patteriston komentajana 26. toukokuuta 1920 alkaen. Hämeen kenttätykistörykmentistä hänet siirrettiin 17. lokakuuta 1923 Kenttätykistön aliupseerikoulun johtajaksi ja edelleen 17. syyskuuta 1924 alkaen Sotaväen esikuntaan tykistön tarkastajan toimiston päälliköksi. Armeijasta hän erosi sairauden tähden 18. helmikuuta 1925 ja palveli sen jälkeen palkkiovirassa puolustusministeriön yleisellä sota-asiainosastolla. Hänet määrättiin uudelleen vakinaiseen palvelukseen 13. heinäkuuta 1926 ja hänet sijoitettiin toimistoupseeriksi edellä mainitulle osastolle. Toistamiseen hän erosi vakinaisesta palveluksesta sairauden takia 20. elokuuta 1928. Hän kuoli Berliinissä 30. huhtikuuta 1929 ollessaan palaamassa Ranskasta, jossa hän oli hoidattamassa jääkäriajalta peräisin olevaa keuhkotautiaan.


title: Toivo Pehu-Lehtonen

text: Pehu-Lehtonen toimi Suomen senaatin sota-asiaintoimituskunnan asettaman sotilaskielikomitean jäsenenä vuosina 1918–1919 ja Kenttätykistön väliaikaisen ohjesääntökomitean puheenjohtajana vuosina 1920–1921 sekä oli tykistön tarkastajan käytettävänä ohjesääntöjen laatimistyössä vuonna 1921. Hän toimi 1. Divisioonan kunniatuomioistuimen varajäsenenä vuosina 1920–1921 ja 1923 ja jäsenenä vuonna 1922. Kenttätykistörykmentti l:n kunnianeuvoston puheenjohtajana hän toimi vuonna 1922 ja varapuheenjohtaja vuonna 1923.


title: Aarne Peltonen

text: Aarne Aleksander Peltonen (12. syyskuuta 1896 Pöytyä – 1. syyskuuta 1932) oli suomalainen jääkärieverstiluutnantti. Hänen vanhempansa olivat maanviljelijä Johan Peltonen ja Maria Ääri.


title: Aarne Peltonen

text: Hän kävi seitsemän luokkaa Turun suomalaista lyseota ja yhden lukukauden Tampereen teknillistä opistoa. Hän suoritti sotilaspedagogisen kurssin Helsingissä vuonna 1924 ja komentajakurssin Suojeluskuntain päällystökoulussa vuonna 1929.


title: Aarne Peltonen

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n Pioneerikomppaniaan 29. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hän osallistui vuonna 1917 Libaussa Suomen armeijan ensimmäisen sotilaskäsikirjan toimitustyöhön.


title: Aarne Peltonen

text: Hän astui Suomen armeijan palvelukseen 7. helmikuuta 1918 aliupseeriksi ylennettynä ja saapui Suomeen (Vaasaan) 18. helmikuuta 1918 jääkärien etujoukon mukana. Hänet sijoitettiin Suomen valkoiseen armeijaan Satakunnan rintamalle komppanianpäälliköksi, jossa hänet sijoitettiin 23. helmikuuta 1918 Porin rykmentin 1. pataljoonan yhteydessä toimivan Turun komppaniaan. Hän otti osaa sisällissodan taisteluihin Pomarkussa ja sai 3. maaliskuuta 1918 tehtäväkseen johtaa rintamalle juuri saapunutta ns. Uudenkaupungin suojeluskuntaa (Turun pataljoonaa) Ikaalisten taisteluissa ja hyökkäyksessä Vatulan kylään. Hänet määrättiin 12. maaliskuuta 1918 Parkanossa koulutetun asevelvollisen komppanian päälliköksi, mikä yhdistettiin Turun pataljoonaan 21. maaliskuuta 1918. Hän toimi edellä esitetyn pataljoonan 2. komppanian päällikkönä ja otti osaa Kyröskosken ja Epilän taisteluihin. Hänet siirrettiin 28. maaliskuuta 1918 alkaen 1. komppanian päälliköksi ja johti komppaniaa Karkun taistelussa. Hän toimi Turun pataljoonan tultua liitetyksi Porin rykmentin 3. pataljoonaan 20. huhtikuuta 1918 alkaen mainitun pataljoonan 1. komppanian päällikkönä ja otti sen mukana osaa Laitikkalan ja Alvettulan taisteluihin. Vielä ennen sisällissodan päättymistä hänet siirrettiin 7. toukokuuta 1918 Varsinais-Suomen rykmentin 10. komppanian päälliköksi.


title: Aarne Peltonen

text: Peltonen sijoitettiin sisällissodan jälkeen 14. elokuuta 1918 alkaen Helsingin jalkaväkirykmenttiin, josta muodostettiin myöhemmin Itämeren jalkaväkirykmentti l ja myöhemmin Porin rykmentti. Hän toimi rykmentissä joukkueenjohtajana 7. komppaniassa ja 4. marraskuuta 1918 lähtien komppanian päällikkönä. Hänet siirrettiin 5. joulukuuta 1925 alkaen komppanianpäälliköksi Suomen valkoiseen kaartiin ja edelleen 8. toukokuuta 1926 alkaen Reserviupseerikouluun. Armeijasta hän erosi 28. toukokuuta 1927 ja siirtyi suojeluskuntajärjestön palvelukseen, missä hänet määrättiin Varsinais-Suomen suojeluskuntapiirin päälliköksi.


title: Aarne Peltonen

text: Aarne Peltosen muistomerkki uudelleen pystytettiin vuonna 1986 Naantalin voimalaitoksen läheisyyteen, jossa oli ollut Varsinais-Suomen Suojeluskuntapiirin leirialue. Myöhemmin muistomerkki sijaitsi liian lähellä uutta Naantalin monipolttoainevoimalaitosta, jonka takia muistomerkki siirrettiin vuonna 2017 Kuparivuoren urheilukentän pohjoispäätyyn. Urheilukentän rakensi vuonna 1925 Naantalin suojeluskunta.


title: Friisinvesikoira

text: Friisinvesikoira (hollanniksi "Wetterhoun") on alankomaalainen koirarotu. Se on FCIn hyväksymä, mutta siitä huolimatta erittäin harvinainen kotimaansa ulkopuolella.


title: Friisinvesikoira

text: Yleensä friisinvesikoira on musta-valkoinen, mutta myös ruskea-valkoinen ja jopa yksivärinen musta tai ruskea sallitaan. Etenkin yksiväriset koirat tuovat etäisesti mieleen newfoundlandinkoiran pennun.


title: Friisinvesikoira

text: Friisinvesikoira on hiljainen, itsepäinen ja ystävällinen. Sillä on erinomainen hajuaisti ja sen kouluttaminen sujuu hyvin helposti. Se rakastaa työntekoa, mutta on nykyisin lähinnä pihavahti ja seurakoira.


title: Friisinvesikoira

text: Kiharakarvaisia koiria on ollut Alankomaissa ainakin 1600-luvulta lähtien, ja nykyinen rotu saattaa polveutua niiden ja mastiffien välisistä risteytyksistä. Tätä teoriaa tukisi ainakin monia muita vesikoiria ja etenkin paikallista sukulaisrotua, stabyhounia, huomattavasti vankempi rakenne ja jykevämpi, etäisesti newfoundlandinkoiraa muistuttava karhumainen pää. Onkin myös arveltu, että newfoundlandinkoira polveutuisi ison saint-johnin koiran kautta vanhoista eurooppalaisista vesikoirista.


title: Friisinvesikoira

text: On kuitenkin olemassa myös toinen teoria, joka viittaa baltialaiseen alkuperään. Sen mukaan merimiehet olisivat tuoneet sieltä mukanaan näiden koirien esi-isiä.


title: Friisinvesikoira

text: Friisinvesikoira jalostettiin saukon ja vesilintujen metsästykseen Frieslandissa, minkä lisäksi sitä on historiansa aikana käytetty niin pihakoirana kuin rottien ja muiden tuholaisten hävittämiseen ja jopa kärryjen vetoon. Sana "wetterhoun" tarkoittaa vesikoiraa, mutta sen alkuperälle on olemassa muitakin teorioita, kuten saksankielinen sana "wittern" eli "vainuta". Vuonna 1947 rotu tunnustettiin Hollannin Kennelliitossa ja vuonna 1971 FCI:ssä. Suomeen tuotiin ensimmäinen yksilö vuonna 1996 ja tähän asti Suomeen on rekisteröity 5 koiraa, joista vain yksi, vuoden 2012 tuontinarttu, on enää tällä hetkellä elossa.


title: Friisinvesikoira

text: Sisäsiitos on heikentänyt rodun terveyttä huomattavasti, ja tämän sekä jalostuspopulaation pienen koon takia vuonna 2012 päätettiin aloittaa risteytysohjelma. Risteytysprojektiin käytettäviä rotuja ei ole toistaiseksi julkistettu.


title: David Moncoutié

text: David Moncoutié (s. 30. huhtikuuta 1975 Provins) on ranskalainen maantiepyöräilijä. Hän edusti koko ammattilaisuransa 1997–2012 Cofidis-tallia.


title: David Moncoutié

text: Moncoutié voitti etapin Ranskan ympäriajossa vuosina 2004 ja 2005. Näistä jälkimmäinen oli erityisen mieleenpainuva, sillä se tuli Ranskan kansallispäivänä. Espanjan ympäriajossa hän voitti mäkikirikilpailun neljä kertaa peräkkäin vuosina 2008–2011 sekä yhteensä neljä etappia.


title: Armas Perksalo

text: Armas Josef Berg myöh. Perksalo (13. huhtikuuta 1894 Orivesi – 23. joulukuuta 1968 Hämeenlinna) oli suomalainen jääkärieverstiluutnantti. Hänen vanhempansa olivat maanviljelijä Karl Josef Berg ja Erika Heinänen. Hänet vihittiin avioliittoon vuonna 1920 Elsa Katharina Wallinin kanssa.


title: Armas Perksalo

text: Hän kävi viisi luokkaa Porin klassillista lyseota ja Tampereen kauppaopiston vuosina 1911–1913. Hän jatkoi kaupallisia opintojaan Hampurissa vuosina 1913–1914. Hän suoritti erikoiskurssin Suojeluskuntain päällystökoulussa vuonna 1925 ja komentajakurssin vuonna 1931.


title: Armas Perksalo

text: Hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 25. helmikuuta 1915. Hänet sijoitettiin joukon 1. komppaniaan, josta hänet siirrettiin myöhemmin muodostettuun Jääkäripataljoona 27:ään, jossa hänet sijoitettiin pataljoona 1. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän suoritti Libaussa vuonna 1917 sotakoulun A-kurssin.


title: Armas Perksalo

text: Hän astui Suomen armeijan palvelukseen 11. helmikuuta 1918 kapteeniksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan komppanianpäälliköksi 4. jääkärirykmentin 8. jääkäripataljoonan 3. komppaniaan, josta hänet siirrettiin 24. maaliskuuta 1918 komppanioineen rykmentin 11. jääkäripataljoonaan, jossa komppaniasta muodostettiin 3 pataljoonan 3. komppania. Hän otti osaa sisällissodan taisteluihin Rotanpesän luona ja Viipurissa.


title: Armas Perksalo

text: Perksalo toimi sisällissodan jälkeen IX Jääkäripataljoonan virkaa tekevänä komentajana. Komentajan tehtävistä hänet komennettiin toukokuun lopussa saksalaisten sotilasviranomaisten käyttöön. Hänet siirrettiin 14, . heinäkuuta 1918 alkaen Jääkäripataljoona 3:een, josta muodostettiin myöhemmin ensin Kajaanin sissipataljoona ja sitten Pohjanmaan jääkäripataljoona. Hän toimi pataljoonassa 3. komppanian päällikkönä ja ajoittain pataljoonan virkaa tekevänä komentajana. Hän erosi armeijasta 1. syyskuuta 1919 ja liittyi Suojeluskuntajärjestöön. Suojeluskunnissa hänet sijoitettiin komppanianpäälliköksi Porin suojeluskuntaan 21. marraskuuta 1919 alkaen. Edellä mainitun suojeluskunnan paikallispäälliköksi hänet nimitettiin 1. tammikuuta 1922. Porin suojeluskunnasta hänet määrättiin 1. tammikuuta 1923 alkaen Pohjois-Hämeen suojeluskuntapiirin päälliköksi.


title: Armas Perksalo

text: Hän erosi suojeluskunniasta 31. toukokuuta 1926 ja työskenteli sen jälkeen liikealalla. Hän astui uudelleen suojeluskuntain palvelukseen 1. tammikuuta 1931, jolloin hänet määrättiin hoitamaan Pohjolan suojeluskuntapiirin XIll alueen päällikön virkaa, johon hänet nimitettiin vakinaiseksi 13. toukokuuta 1931. Hänet siirrettiin 1. tammikuuta 1932 alkaen I alueen päälliköksi ja 26. lokakuuta 1936 alkaen Oulun suojeluskuntapiirin I alueen päälliköksi.


title: Armas Perksalo

text: Perksalo osallistui talvisotaan komentajana Jalkaväkirykmentti 40:ssä. Hän osallistui taisteluihin Pelkosenniemellä, Savukoskella, Joutsijärvellä, Märkäjärvellä sekä Viipurinlahdella. Välirauhan aikana hän toimi aluksi samassa tehtävässä, kunnes hänet siirrettiin myöhemmin Salon suojeluskuntapiirin komentajaksi.


title: Armas Perksalo

text: Jatkosodan puhjettua Perksalo komennettiin komentajaksi Jalkaväkirykmentti 34:een, jonka komentajana hän osallistui taisteluihin Hangon lohkolla ja Saarimäki-Koivumäki-Nurmoila-Syvärin sillanpäässä. Vuonna 1942 hänet siirrettiin rintamajoukoista Salon suojeluskuntapiirin komentajaksi ja oli tehtävässä sodan loppuun sakka. Hän erosi tehtävästä sotien jälkeen ja työskenteli sen jälkeen valtion edustajana ja puheenjohtajana siirtolaisten menetetyn omaisuuden arvioimislautakunnassa vuoteen 1946 saakka. Myöhemmin hän toimi toimitusjohtajana Toijalan Sementtituote Oy:ssä. Vuoteen 1951 saakka. Hän työskenteli vielä vuosina 1953–1955 kansakoulunopettajana Säämingin kunnan Juvolan koululla. Hän oli myös Hämeen jääkäripataljoonan kunniajäsen sekä 11.5.1960 perustetun Hattulan–Tyrvännön Reserviupseerikerhon kunniajäsen 5.4.1963 alkaen. Perksalo asui elämänsä viimeiset vuodet Hattulan Parolassa. Hänet on haudattu Hämeenlinnaan.


title: Armas Perksalo

text: Perksalo kirjoitti jääkäriaikojensa kokemuksista "Uhkapelurit"-nimisen romaanin (Karisto, 1962).


title: Steve McMahon

text: Stephen Joseph McMahon (s. 20. elokuuta 1961 Halewood, Liverpool) on englantilainen entinen jalkapalloilija, pelipaikaltaan keskikenttäpelaaja. Hänet tunnetaan parhaiten ajastaan Liverpoolissa, jossa hän pelasi 80-luvun puolesta välistä 90-luvun alkuun.


title: Steve McMahon

text: McMahon aloitti uransa Evertonissa, jossa hän teki debyyttinsä 16. elokuuta 1980. Evertonissa McMahon oli fanien suosikki, mistä osoituksena kannattajien vuoden pelaaja palkinto kaudella 1980/81. Neljän kauden ja 100 liigaottelun jälkeen McMahon siirtyi Aston Villaan. Villassa liverpoolilainen teki liigadebyyttinsä 27. elokuuta 1983 4-3 voitto-ottelussa derby-vastustaja West Bromwich Albionista. McMahon vakiinnutti paikkansa Villansin keskikentällä, mutta Aston Villan materiaalilla hän ei pystynyt taistelemaan sarjan kärkisijoista. McMahonin tulokaskaudella Aston Villassa birminghamilaisseura sijoittui vasta kymmenenneksi. Seuraavallakin kaudella (1984/85) sijoitus oli kymmenes. McMahon siirtyi Liverpooliin.


title: Steve McMahon

text: 350 000 punnalla hankittu englantilainen oli uuden managerin Kenny Dalglishin ensimmäinen. Uudessa seurassaan hän debytoi kaksi päivää myöhemmin ja ensimmäistä maaliakaan ei tarvinnut odottaa kauaa, kun nuoresta pitäen Evertonin kannattajana ollut McMahon iski maalin juuri Evertonia vastaan 21. syyskuuta 1985. Liverpoolissa pelatessaan McMahon oli voittamassa kolmea liigamestaruutta, kahta FA Cupia ja neljää Charity Shieldia. Yhteensä Mcmahon pelasi Poolissa 204 liigaottelua ja teki 29 maalia.


title: Steve McMahon

text: Hän edusti urallaan vielä Manchester Citya ja Swindon Townia.


title: Steve McMahon

text: Englannin maajoukkuetta McMahon edusti urallaan 17 kertaa. Hänet valittiin Englannin joukkueeseen vuoden 1990 MM-kisoihin.


title: Mossberg

text: Mossberg voi tarkoittaa seuraavia:


title: Perttu Pertamo

text: Bertel (Perttu) Abraham Petrelius myöh. Pertamo (26. tammikuuta 1892 Helsinki – 17. joulukuuta 1956) oli suomalainen jääkärieversti. Hänen vanhempansa olivat arkkitehti Albert Abraham Petrelius ja Agnes Maria Rönnqvist. Hänet vihittiin avioliittoon vuonna 1922 Irma Inkeri Engelbergin kanssa.


title: Perttu Pertamo

text: Hän kirjoitti ylioppilaaksi Helsingin suomalaisesta normaalilyseosta vuonna 1910 ja liittyi Eteläsuomalaiseen osakuntaan. Opintojaan hän jatkoi Teknillisen korkeakoulun koneinsinööriosastolla vuosina 1910–1915. Hän suoritti diplomitutkinnon 1. osan vuonna 1921 ja diplomi-insinööri tutkinnon Karlsruhen teknillisessä korkeakoulussa vuonna 1923.


title: Perttu Pertamo

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n 1. konekiväärikomppaniaan 15. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 Libaussa Suomen armeijan ensimmäisen sotilaskäsikirjan toimitustyöhön. Hänet komennettiin Suomeen jääkäsien etukomennuskunnan mukana 8. joulukuuta 1917 aselaiva S/S Equityllä ja hän rantautui Apuskäriin Merikarvialle, mistä hän matkusti Helsinkiin saamaan Uudelta metsätoimistolta toimintaohjeita johtamalleen jääkärikomennuskunnalle.


title: Perttu Pertamo

text: Hänet määrättiin 23. joulukuuta 1917 Vimpelin sotakoulun Pokelankomppanian apulaispäälliköksi ja opettajaksi sekä 23. tammikuuta 1918 Vöyrin sotakoulun johtajaksi. Hän otti Vöyrin suojeluskunnan päällikkönä osaa venäläisten aseistariisumiseen Vähässäkyrössä ja johti Vöyrin sotakoulun pääosaa Oulun valtauksessa. Myöhemmin hän toimi Vöyrin sotakoulupataljoonan adjutanttina ja otti osaa Vaskiveden, Kurun, Muroleen, Teiskon, Sorilan, Messukylän ja Lapinniemen taisteluihin sekä Tampereen valloitukseen.


title: Perttu Pertamo

text: Pertamo määrättiin sisällissodan jälkeen Helsingissä uudelleen toimintansa aloittaneen Vöyrin sotakoulun päälliköksi. Hänet siirrettiin sotakoulusta 1. Divisioonan käytettäväksi 19. kesäkuuta 1918 ja määrättiin Itämeren jalkaväkirykmentti 1:een ensin konekiväärikomppanian päälliköksi ja myöhemmin konekivääriupseeriksi rykmentin esikuntaan. Hänet komennettiin 14. syyskuuta 1918 alkaen opettajaksi Viipurin (Markovillan) upseerikokelaskursseille, josta hänet siirrettiin 25. huhtikuuta 1919 alkaen Suojeluskuntain yliesikunnan koulutusosaston päälliköksi, josta tehtävästä hän sai 25. heinäkuuta 1920 alkaen kahden vuoden opintoloman. Hän toimi opintolomansa aikana Malmin suojeluskunnan paikallispäällikkönä vuosina 1920–1921. Pertamo erosi armeijan palveluksesta 11. lokakuuta 1922. Hän astui 1. maaliskuuta 1924 Suojeluskuntain yliesikunnan palvelukseen, jossa hänet sijoitettiin radioupseeriksi. Yliesikunnasta hänet siirrettiin puolustusministeriön insinööriosastolle 6. toukokuuta 1925 ja puolustusministeriön radiolaboratorion johtajaksi vuoden 1926 alusta. Radiolaboratorion johtajan paikalta hänet nimitettiin sähkölaboratorion johtajaksi 1. toukokuuta 1927 alkaen. Pertamo kirjoitti vuonna 1924 teoksen: "Elektroniputki ja sen käytäntö radiotekniikassa".


title: Perttu Pertamo

text: Pertamo osallistui talvisotaan puolustusministeriön Radiolaboratorion johtajana, missä tehtävässä hän jatkoi myös välirauhan aikana. Jatkosodan puhjettua hänet siirrettiin Päämajan Viestikorjaamojen johtajaksi, missä tehtävässä hän toimi koko sodan ajan. Sotien jälkeen hän toimi Valtion Sähköpajan toimitusjohtajana vuoteen 1949 saakka, jonka jälkeen hän siirtyi Puolustuslaitoksen Santahaminan Tehtaan toimitusjohtajaksi ja oli tehtävässä vuoteen 1956 saakka. Hänet haudattiin Malmin hautausmaahan.


title: Peter Post

text: Peter Post (12. marraskuuta 1933 – 14. tammikuuta 2011) oli alankomaalainen maantie- ja ratapyöräilijä. Hän kilpaili vuosina 1956–1972 voittaen tuona aikana muun muassa Pariisi–Roubaix’n 1964. Hän oli Alankomaiden vuoden miesurheilija 1963. Post kuoli 77-vuotiaana tammikuussa 2011.


title: Ingevald Pipping

text: Ingevald "Inge" Pipping (28. joulukuuta 1887 Altona Yhdysvallat – 30. elokuuta 1973) oli suomalainen jääkärieversti. Hänen vanhempansa olivat insinööri Maximilian Vilhelm Pipping ja Minna Christiane Bielenberg. Hänet vihittiin avioliittoon vuonna 1919 Lillian Katarina Örnin kanssa.


title: Ingevald Pipping

text: Pipping kirjoitti ylioppilaaksi Helsingin uudesta ruotsalaisesta yhteiskoulusta vuonna 1906 ja liittyi Uusmaalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa ja suoritti oikeustutkinnon vuonna 1911.


title: Ingevald Pipping

text: Pipping toimi auskultanttina Viipurin hovioikeudessa 15. helmikuuta 1911 alkaen ja toimi asianajajana asianajotoimistossa 15. helmikuuta – 15. marraskuuta 1911 välisen ajan. Hän hoiti Salmin tuomiokunnan tuomarin virkaa 7 kuukauden ajan vuosina 1912–1913 ja sai varatuomarin arvon vuonna 1914.


title: Ingevald Pipping

text: Pipping liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 25. helmikuuta 1915. Hänet sijoitettiin joukon 1. komppaniaan, josta hänet siirrettiin myöhemmin muodostettuun Jääkäripataljoona 27:ään, jossa hänet sijoitettiin 2. lokakuuta 1915 pataljoona 3. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Ekkau-Kekkaussa sekä Aa-joella. Hän suoritti Libaussa vuonna 1917 sotakoulun A-kurssin.


title: Ingevald Pipping

text: Pipping astui Suomen armeijan palvelukseen 7. helmikuuta 1918 yliluutnantiksi ylennettynä ja saapui Suomeen (Vaasaan) 18. helmikuuta 1918 jääkärien etujoukon mukana. Hänet sijoitettiin Suomen valkoiseen armeijaan patterinpäälliköksi Pietarsaaren tykistökoulun 5. Pohjanmaan tykistöpatteriin. Hän otti osaa sisällissodan taisteluihin Ahvolassa. Hanet siirrettiin myöhemmin päälliköksi Karjalan Armeijakunnan 7. patteriin, jonka päällikkönä otti osaa taisteluihin Kuurmanpohjassa, Lauritsalassa ja Joutsenossa ja etenemiseen Lappeenrantaan sekä taisteluihin Simossa ja Luumäellä sekä etenemiseen Haminaan.


title: Ingevald Pipping

text: Pipping palveli sisällissodan jälkeen Suomen tykistökoulussa, josta hänet komennettiin 25. kesäkuuta 1918 ja lopulta siirrettiin 9. lokakuuta 1918 Suomen senaatin sota-asiaintoimituskuntaan. Hän toimi Sotaministeriössä esittelijänä ja oikeudellisen osaston I toimiston päällikkönä. Myöhemmin hän hoiti samaisia tehtäviä oikeudellisen osaston lakkauttamisen jälkeen virkamiehenä ja vuodesta 1927 alkaen esittelijäneuvoksena. Hänet nimitettiin puolustusministeriön esittelijäneuvokseksi 27. kesäkuuta 1928 alkaen. Pipping toimi talvi- ja jatkosodan aikana ja aina vuoteen 1951 saakka puolustusministeriön hallitusneuvoksena, jonka jälkeen hän toimi Tammisaaren Ängholmissa Ab Ängholmin toimitusjohtajana. Hänet on haudattu Tammisaareen.


title: Ingevald Pipping

text: Pipping toimi Sotaylioikeuden sotilasjäsenenä vuosina 1919–1920 ja vuonna 1919 sotilasasiaintuntijana eduskunnan käsitellessä lakiehdotuksia, jotka koskivat uutta sotilasrikoslakia sekä lakia sotatuomioistuimista ja oikeudenkäynnistä niissä. Hän toimi myös niin sanotun Holman komitean jäsenenä vuonna 1924 ja tapaturmalautakunnan vakinaisena jäsenenä vuosina 1932–1935. Hän toimi Vakuutusneuvoston sotilasjäsenenä vuosina 1938–1952.


title: Inkubaatio

text: Inkubaatio eli itämisaika on aika, joka tartuntataudeissa kuluu tartunnan saamisen ja taudin puhkeamisen välillä. Inkubaatio voi kestää lyhyimmillään muutamia minuutteja, pisimmillään, kuten Creutzfeldt–Jakobin taudissa, vuosia tai vuosikymmeniä. Useimpien tautien inkubaatioajat vaihtelevat yhdestä päivästä kolmeen viikkoon.


title: Chea Sim

text: Sâmdech Chea Sim (15. marraskuuta 1932 – 8. kesäkuuta 2015) oli kambodžalainen Kansanpuolueen poliitikko. Hän toimi senaatin ja sitä aiemmin kansankokouksen puheenjohtajana. Hän oli myös valtionpäämiehenä vuosina 1992–1993 ja myöhemminkin toimi virassa tilapäisesti.


title: Aappo Pirilä

text: Aappo Pirilä (25. helmikuuta 1890 Kempele – 27. joulukuuta 1980 Turku) oli suomalainen jääkärieverstiluutnantti. Hänen vanhempansa olivat maanviljelijä Isak Pirilä ja Maria Aleksandra Bohm: Hänet vihittiin avioliittoon vuonna 1913 Stella Elisabet Hekanahon kanssa, josta hän erosi vuonna 1942 ja avioitui uudelleen vuonna 1948 kansakoulunopettaja Helmi Irene Jutilan kanssa.


title: Aappo Pirilä

text: Hän kävi viisi luokkaa Oulun klassillista lyseota ja suoritti kahdeksannen luokan yksityisesti Helsingin suomalaisessa lyseossa vuonna 1925. Hän suoritti Sotakorkeakoulun yleisen osaston vuosina 1927–1929 ja upseerien talvikoulutuskurssin Utissa vuonna 1931.


title: Aappo Pirilä

text: Tämä kempeleläinen maanviljelijä liittyi vapaaehtoisena Saksassa sotilaskoulutusta antavaan jääkäripataljoona 27:n 4. komppaniaan 9. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän suoritti vuonna 1917 Polangenissa järjestetyn erikoiskurssin (pommarikurssi).


title: Aappo Pirilä

text: Hän astui Suomen armeijan palvelukseen 11. helmikuuta 1918 vänrikiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 3. jääkärirykmentin 5. jääkäripataljoonan 1. komppaniaan, josta hänet komennettiin 2. komppanianpäälliköksi 28. huhtikuuta alkaen. Hän otti osaa sisällissodan taisteluihin Tampereella ja Viipurissa.


title: Aappo Pirilä

text: Pirilä palveli sisällissodan jälkeen edelleen komppanianpäällikkönä 3. Jääkärirykmentissä, josta muodostettiin myöhemmin ensin Savon jääkärirykmentti 3 sen jälkeen Uudenmaan rykmentti. Hänet siirrettiin Uudenmaan rykmentistä 15. kesäkuuta 1923 alkaen Suomen valkoisen kaartin Lapuan pataljoonan 7. komppaniaan ja 16. lokakuuta 1923 alkaen pataljoonan konekiväärikomppaniaan. Suomen valkoisesta kaartista hänet komennettiin 14. tammikuuta 1925 ja lopulta siirrettiin 24. heinäkuuta 1925 alkaen Hyökkäysvaunupataljoonaan, jossa hän toimi 2. komppanian päällikkönä ja pataljoonan komentajan viransijaisena. Hyökkäysvaunupataljoonan muututtua Erilliseksi hyökkäysvaunukomppaniaksi l. toukokuuta 1927 Pirilä nimitettiin sen päälliköksi. Erillisestä hyökkäysvaunukomppaniasta hänet siirrettiin 26. tammikuuta 1928 alkaen Porin rykmenttiin, jossa hän toimi aliupseerikoulunjohtajana ja 29. joulukuuta 1930 alkaen I pataljoonan komentajana. Porin rykmentistä hänet siirrettiin 1. joulukuuta 1931 komentajaksi Uudenmaan rykmentin I pataljoonaan, josta hänet siirrettiin edelleen komentajaksi 1. heinäkuuta 1933 alkaen Suomen valkoisen kaartin Lapuan pataljoonaan. Hänet siirrettiin 19. joulukuuta 1934 alkaen Keski-Suomen rykmenttiin, mutta siirrosta huolimatta hän työskenteli komennettuna entisessä tehtävässään Suomen valkoisessa kaartissa aina 6. elokuuta 1935 saakka, jolloin hänet nimitettiin Porin rykmentin II pataljoonan komentajaksi, jossa tehtävässä hän toimi vuoteen 1938 saakka, jolloin hänet nimitettiin Porin Sotilaspiirin päälliköksi ollen tehtävässä talvisotaan saakka. Edellä mainittujen tehtävien ohella Pirilä toimi Santahaminan komendanttina 1. joulukuuta 1931 – 1. syyskuuta 1934 ja Helsingin varuskunnan komendanttina 16. kesäkuuta – 14. heinäkuuta sekä 28. elokuuta – 10. syyskuuta 1934 väliset ajat.


title: Aappo Pirilä

text: Pirilä osallistui talvisotaan komentajana Jalkaväkirykmentti 18:sta ja osallistui taisteluihin Summassa. Myöhemmin hän oli II Armeijakunnan käytössä. Välirauhan aikana Pirilä toimi päällikkönä Jalkaväenkoulutuskeskus 5:ssä ja komentajana Jalkaväkirykmentti 40:ssä sekä 12. Prikaatin komentajan apulaisena. Myöhemmin välirauhan aikana hän toimi Satakunnan sotilasläänin komentajan apulaisena. Jatkosodan puhjettua hänet nimitettiin Satakunnan sotilasläänin komentajaksi ja oli tehtävässä koko sodan ajan. Sodan jälkeen hän erosi vakinaisesta palveluksesta ja siirtyi Vakuutusyhtiö Salaman palvelukseen, josta hän siirtyi Vakuutusyhtiö Suomen palvelukseen vuonna 1950 ja oli tehtävässä vuoteen 1952 saakka.


title: Aappo Pirilä

text: Pirilä toimi Hyökkäysvaunupataljoonan kunnianeuvoston puheenjohtajana vuonna 1926 ja Uudenmaan rykmentin kunnianeuvoston puheenjohtajana vuonna 1933 sekä 1. Divisioonan kunniatuomioistuimen jäsenenä vuonna 1935. Lisäksi hän toimi Kempeleen nuorisoseuran johtokunnan jäsenenä vuosina 1911–1914 ja maamiesseuran johtokunnan jäsenenä vuosina 1912–1915 sekä Kempeleen-Salon osuusmeijerin hallinnon jäsenenä vuonna 1914 ja tilien tarkastajana vuonna 1915. Kempeleen-Salon osuuskaupan hallinnon jäsenenä hän toimi vuonna 1915 ja Malmin kunnan Santahaminan kansakoulun johtokunnan jäsenenä ja varapuheenjohtajana vuosina 1932–1933 ja puheenjohtajana vuonna 1934.


title: Ben Barnes

text: Benjamin ”Ben” Barnes (s. 20. elokuuta 1981) on brittiläinen näyttelijä. Hän näytteli prinssi Kaspiania "Narnia"-elokuvissa.


title: Ben Barnes

text: Barnes laulaa sekä soittaa pianoa ja rumpuja.


title: Ben Barnes

text: Barnesin vanhemmat halusivat hänen opiskelevan ennen ryhtymistä ammattinäyttelijäksi. Barnes opiskeli näyttelemistä ja englanninkielistä kirjallisuutta ja valmistui lontoolaisesta Kingstonin yliopistosta vuonna 2004. Hän oli myös National Youth Music Theatren jäsen vuosina 1997–2003. Hän oli Eurovision laulukilpailun Britannian-karsintaan vuonna 2004 osallistuneen, lyhytaikaiseksi jääneen poikabändin Hyrisen jäsen. Barnes itse on ilmaissut selkeästi, ettei pidä poikabänditaustastaan.


title: Ben Barnes

text: Barnesin ensimmäinen rooli oli televisiossa "Split Decisionissa" vuonna 2006 ja ensimmäinen elokuvarooli Matthew Vaughnin ohjaamassa elokuvassa "Tähtisumua". Hänet valittiin satojen ehdokkaiden joukosta toisen "Narnia"-elokuvan, "in" pääosaan prinssi Kaspianiksi. Hän näytteli myös sarjan kolmannessa elokuvassa, "", jonka ensi-ilta oli joulukuussa vuonna 2010. Barnes kertoi harjoitelleensa aksentin "Prinssi Kaspian" -elokuvaan Inigo Montoyan kaltaiseksi elokuvasta "Prinsessan ryöstö".


title: Ben Barnes

text: Barnes näyttelee myös Marvelin Netflix-sarjassa "The Punisher" Billy Russoa.


title: Absalom Willis Robertson

text: Absalom Willis Robertson (27. toukokuuta 1887 – 1. marraskuuta 1971) oli yhdysvaltalainen demokraattisen puolueen poliitikko. Hän istui liittovaltion edustajainhuoneessa vuosina 1933–1946 ja senaatissa 1946–1966.


title: Absalom Willis Robertson

text: Kuuluisa kristitty julistaja Pat Robertson on Absalom Willis Robertsonin poika.


title: Väinö Polttila

text: Väinö Fredrik Ilván myöh. Polttila (15. elokuuta 1890 Dragsfjärd – 13. kesäkuuta 1940) oli suomalainen jääkärieversti. Hänen vanhempansa olivat kelloseppämestari Ernst Mikael Ilván ja Hilma Augusta Mattsson. Hänet vihittiin avioliittoon vuonna 1919 Olga Franziska Jacobsin kanssa.


title: Väinö Polttila

text: Hän kävi viisi luokkaa Helsingin suomalaista lyseota, mutta erosi kuudennelta luokalta keväällä vuonna 1908. Hän jatkoi opintojaan Pasehlehenin kauppaoppilaitoksessa Hampurissa vuosina 1910–1911 ja suoritti ylioppilastutkinnon yksityisoppilaana Helsingin suomalaisessa lyseossa vuonna 1923. Hän suoritti Harjoituseskadroonan kurssin Helsingissä vuonna 1919 ja Sotakorkeakoulun yleisen osaston vuosina 1926–1928 sekä toimi hippologian opettajana Reserviupseerikoulussa keväällä 1920.


title: Väinö Polttila

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 2. marraskuuta 1915, josta hänet siirrettiin myöhemmin pataljoonan ratsuosastoon Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Väinö Polttila

text: Hän astui Suomen armeijan palvelukseen 11. helmikuuta 1918 luutnantiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan adjutantiksi 3. jääkärirykmenttiin. Hän otti osaa sisällissodan taisteluihin Tampereella ja Viipurissa.


title: Väinö Polttila

text: Polttila palveli sisällissodan jälkeen edelleen adjutanttina 3. Jääkärirykmentissä, josta muodostettiin myöhemmin aluksi Savon jääkärirykmentti 3 ja sitten Uudenmaan rykmentti. Hänet määrättiin 12. helmikuuta 1919 alkaen 1. komppanian päälliköksi ja 23. syyskuuta 1920 alkaen II pataljoonan komentajaksi sekä 3. helmikuuta 1921 alkaen talouspäälliköksi. Uudenmaan rykmentistä hänet siirrettiin 15. helmikuuta 1922 talouspäälliköksi Kenttätykistörykmentti l:een. Seuraavaksi hänet siirrettiin 28. joulukuuta 1923 alkaen intendentiksi Jääkäriprikaatin esikuntaan, josta hän palasi Uudenmaan rykmenttiin 29. elokuuta 1924 ja nimitettiin II pataljoonan komentajaksi. 1. Divisioonan esikuntapäälliköksi hänet nimitettiin 15. kesäkuuta 1928 alkaen. Myöhemmin hänet komennettiin 1. heinäkuuta 1932 alkaen hoitamaan Porin rykmentin komentajan tehtäviä ja määrättiin vakinaiseksi komentajaksi 1. heinäkuuta 1933 alkaen. Edellä mainittujen lisäksi Polttila toimi Santahaminan komendanttina varsinaisten töidensä ohella vuosina 1924–1927. Turun varuskunnan päällikkönä hän toimi vuodesta 1934 aina talvisotaan saakka.


title: Väinö Polttila

text: Polttila osallistui talvisotaan Jalkaväkirykmentti 14:n komentajana ja osallistui taisteluihin Muolajärvellä ja Summassa, missä hän haavoittui vaikeasti 13. helmikuuta 1940. Hän haavoittui vihollisen lentokoneen hyökättyä. Hänet on haudattu Turkuun.


title: Väinö Polttila

text: Polttila toimi 1. Divisioonan kunniatuomioistuimen jäsenenä vuosina 1925–1928 ja Uudenmaan rykmentin kunnianeuvoston puheenjohtajana vuosina 1925–1926 sekä Turun ratsastajain perustajana ja puheenjohtajana vuosina 1932–1940. Turun suomalais-saksalaisen yhdistyksen jäsenenä hän toimi vuosina 1934–1940 ja Varsinais-Suomen ilmapuolustusyhdistyksen johtokunnan jäsenenä vuosina 1935–1940.


title: Väinö Polttila

text: Väinö Polttilan puoliso oli Pietarissa vuonna 1895 syntynyt Olga Polttila (o.s. "Jacobs".) joka oli saksalais-puolalais-englantilaistaustaa. Olga pakeni Suomeen bolševiikkihallintoa vuonna 1918 . Olga muutti Yhdysvaltoihin vuonna 1952 jossa hän työskenteli sairaanhoitajana . Olga palasi Suomeen eläkeläisenä 1960-luvun lopulla . Heidän tytär oli kirjailija Brita Polttilan isä ja uutistoimittajana tunnetun Eva Polttilan isoisä.


title: Vanhaenglanninbulldoggi

text: Vanhaenglanninbulldoggi on Yhdysvalloista kotoisin oleva koirarotu. Luonteeltaan se on ystävällinen, mutta aina valmis puolustamamaan isäntäänsä. Rodulle tyypillisiä piirteitä ovat myös päättäväisyys ja rohkeus. Tätä rotua jalostettaessa on pidetty erityisen tärkeänä koiran terveyttä.


title: Vanhaenglanninbulldoggi

text: Vanhaenglanninbulldoggi on keskikokoinen koira. Rungoltaan se on vahvarakenteinen ja vanttera, mutta silti atleettinen. Karvapeite on lyhyt ja häntä on suora tai päästä kippura.


title: Emil Puronen

text: Emil Johannes Puronen (15. elokuuta 1895 Savonlinna – 21. tammikuuta 1983) oli suomalainen jääkärieverstiluutnantti. Hänen vanhempansa olivat kasööri Juho Puronen ja Marja Reinikainen. Hänet vihittiin avioliittoon vuonna 1924 Keruu Honkavaaran kanssa, jonka kuoltua vuonna 1955 hän avioitui toisen kerran vuonna 1957 johtaja Elli Maria Aarnion kanssa.


title: Emil Puronen

text: Hän kävi kahdeksan luokkaa Savonlinnan reaalilyseota ja vuosina 1928–1929 Turun kauppaopiston. Hän kävi useita sotilasohjaajien täydennyskursseja ja suoritti Sotilashallinnollisen koulun I jakson vuonna 1933 ja II jakson vuonna 1936.


title: Emil Puronen

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n 1. konekiväärikomppaniaan 28. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin 10. heinäkuuta 1917 pataljoonan 2. konekiväärikomppaniaan.


title: Emil Puronen

text: Hän astui Suomen armeijan palvelukseen 11. helmikuuta 1918 aliupseeriksi ylennettynä ja saapui Suomeen jääkärien etukomennuskunnan mukana Ruotsin kautta 15. maaliskuuta 1918. Hänet sijoitettiin Suomen valkoiseen armeijaan joukkueenjohtajaksi 5. jääkärirykmentin 13. jääkäripataljoonan konekiväärikomppaniaan. Hän otti osaa sisällissodan taisteluihin Kuokkavassa ja etenemiseen Rajajoelle.


title: Emil Puronen

text: Puronen palveli sisällissodan jälkeen edelleen 5. jääkärirykmentissä, josta muodostettiin myöhemmin aluksi Jääkarirykmentti 5 ja sittemmin Kuopion jalkaväkirykmentti 4. Puronen toimi rykmentissä joukkueenjohtajana 1. konekiväärikomppaniassa. Hän erosi armeijasta 17. tammikuuta 1919 vain liittyäkseen keväällä vuonna 1919 Karjalan (Aunuksen) retkikuntaan. Retkikunnalla hän toimi 1. rykmentin A pataljoonan 3. komppanian päällikkönä. Hän osallistui taisteluihin Tuuloksessa ja Aunuksen kaupungissa. Sotaretkeltä palattuaan hän liittyi suojeluskuntajärjestöön ja hänet sijoitettiin paikallispäälliköksi Salon-Uskelan suojeluskuntaan. Hän siirtyi 24. marraskuuta 1919 sotilasohjaajaksi Sortavalan suojeluskuntapiiriin, missä hän palveli 15. heinäkuuta 1920 saakka, jolloin hänet siirrettiin Salmin rajavartiostoon komppanianpäälliköksi. Salmin rajavartiostosta hänet siirrettiin 24. marraskuuta 1920 Rannikkotykistörykmentti 2:een. Hän erosi toistamiseen armeijasta 9. maaliskuuta 1921 ja liittyi takaisin suojeluskuntajärjestön palvelukseen 1. heinäkuuta 1921 ja hänet sijoitettiin sotilasohjaajaksi Turun II suojeluskuntapiirin, josta hänet siirrettiin niin ikään sotilasohjaajaksi Etelä-Pohjanmaan suojeluskuntapiirin 1. lokakuuta 1923 alkaen. Etelä-Pohjanmaan suojeluskuntapiiristä hän siirtyi 1. helmikuuta 1926 alkaen Varsinais-Suomen suojeluskuntapiirin 1. sotilasohjaajaksi, josta hänet siirrettiin 1. heinäkuuta 1933 alkaen Turun pohjoisen sotilaspiirin talouspäälliköksi ja 1. joulukuuta 1936 alkaen Reserviupseerikoulun talouspäälliköksi, jossa tehtävässä hän toimi talvisotaan saakka.


title: Emil Puronen

text: Puronen osallistui talvisotaan 21. Divisioonan intendenttinä ja osallistui taisteluihin Taipaleessa. Välirauhan aikana hän toimi aluksi samassa tehtävässä, josta hänet siirrettiin myöhemmin 2. Prikaatin huoltopäällikkönä. Jatkosodan puhjettua hänet siirrettiin 5. Divisioonan huoltopäälliköksi ja osallistui taisteluihin divisioonan mukana Aunuksessa.


title: Emil Puronen

text: Sotien jälkeen Puronen toimi huoltopäällikkönä Hämeen rakuunarykmentissä vuoteen 1945 saakka, jonka jälkeen hän siirtyi intendentiksi Jalkaväkirykmentti 6:een, josta hänet siirrettiin vuonna 1949 intendentiksi 1. divisioonaan. Hän erosi armeijan palveluksesta vuonna 1950, jonka jälkeen hän siirtyi KOP:n Säkylän konttorin palvelukseen konttorinjohtajaksi. Myöhemmin hän toimi vuosina 1954–1961 Suomen Finanssin johtajan apulaisena.


title: Ideaali (rengasteoria)

text: Renkaan ideaali on tietyntyyppinen renkaan osajoukko.


title: Ideaali (rengasteoria)

text:
Olkoon ("R",+, formula_1 ) rengas. Tällöin "R":n osajoukko "I" on "R":n oikeanpuolinen ideaali, jos
Yhtäpitävästi "R":n oikeanpuolinen ideaali on "R":n oikeanpuolinen "R"-alimoduli.


title: Ideaali (rengasteoria)

text: Vastaavalla tavalla voidaan määritellä vasemmanpuolinen ideaali. Nyt "R":n osajoukko "I" on "R":n ideaali, jos "I" on sekä "R":n oikean- että vasemmanpuolinen ideaali, eli kaksipuolinen ideaali.


title: Ideaali (rengasteoria)

text: Olkoon ("R",+, formula_1 ) rengas ja "I" "R":n ideaali.


title: Jon Polito

text: Jon Polito (29. joulukuuta 1950 – 1. syyskuuta 2016 Los Angeles, Kalifornia, Yhdysvallat) oli yhdysvaltalainen näyttelijä. Hän oli tuottelias niin elokuvissa kuin televisiossa ja teatterissakin Hän esiintyi yli sadassa TV-sarjassa ja elokuvassa. Parhaiten hänet muistetaan Coenin veljesten elokuvista, kuten "Big Lebowskista" (1998). Polito menehtyi Los Angelesissa City of Hopen sairaalassa sairastettuaan pitkään melanoomaa, joka diagnosoitiin jo vuonna 2008.


title: Jon Polito

text: Polito syntyi Philadelphiassa ja opiskeli Villanovan yliopistossa. Hän oli avoimesti homoseksuaali ja eli yhdessä näyttelijä Darryl Armbrusterin kanssa yli kymmenen vuotta.


title: Major Brothers

text: Major Brothers on WWE:ssä toimiva kahden showpainijan liitto. Painijat ovat Zack Ryder ja Curt Hawkins. Ensimmäisen kerran Majorit esiintyivät Edgen, Undertakerin ja Batistan välisessä maailmanmestaruusottelussa joulukuussa 2007, jolloin he lähes identtisinä versioina Edgestä auttoivat hänet maailmanmestariksi. Edge on voittanut useita otteluita käyttäen Ryderia ja Hawkinsia apunaan.


title: Major Brothers

text: Vuoden 2008 The Great American Bashissä Majorin veljekset voittivat ensimmäiset mestaruutensa. WWE:n joukkuemestaruudet Tiimi-nelinottelussa, jossa muut osalliset olivat silloiset mestarit The Miz ja John Morrison, Finlay ja Hornswoggle, sekä Jesse ja Festus. Myöhemmin Major Brothers hajosi ja Zack Ryder siirtyi ECW:hen.


title: Major Brothers

text:
12. toukokuuta 2011 WWE Superstars ohjelmassa Ryder ja Hawkins alkoivat jälleen toimimaan joukkueena nimellä Major Broskis.
Zack Ryder


title: Major Brothers

text: Curt Hawkins


title: Major Brothers

text: Yhteiset


title: Kosti Pylkkänen

text: Kosti Edvard Pylkkänen (23. lokakuuta 1892 Moskova – 13. huhtikuuta 1974) oli suomalainen jääkärieversti. Hänen vanhempansa olivat kultaseppä Edvard Pylkkänen ja Susanna Joupinoja. Hänet vihittiin avioliittoon vuonna 1941 filosofian tohtori Riitta Valpuri Kiven kanssa.


title: Kosti Pylkkänen

text: Hän kirjoitti ylioppilaaksi Sortavalan reaalilyseosta vuonna 1913 ja liittyi Karjalaiseen osakuntaan. Opintojaan hän jatkoi Teknillisen korkeakoulun koneinsinööriosastolla vuosina 1913–1915. Pylkkänen suoritti Ranskan armeijan pioneerikoulun vuosina 1923–1925 sekä viestikoulun vuonna 1926, joiden ohella hän palveli ranskalaisissa pioneerijoukoissa. Hän teki useita opintomatkoja useisiin maihin tutustuakseen vesistön ylitystekniikoihin, joita hyväksi käyttäen osallistui Ponttoni-, Kenttä- ja Viestiliikenneohjesääntöjen laatimiseen.


title: Kosti Pylkkänen

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 13. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Rintamakomennuksensa jälkeen hänet siirrettiin 4. toukokuuta 1917 pataljoonan täydennysjoukkoon, mutta komennettiin 28. toukokuuta 1917 laivaston Libaun rannikkoradioasemalle, salakirjoitusten selvittäjäksi. Hän toimi tehtävässä 5. helmikuuta 1918 saakka.


title: Kosti Pylkkänen

text: Hän astui Suomen armeijan palvelukseen 11. helmikuuta 1918 vänrikiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan lähettiupseeriksi 5. jääkärirykmentin 15. jääkäripataljoonaan. Hän otti osaa sisällissodan taisteluihin Karjalankannaksella.


title: Kosti Pylkkänen

text: Pylkkänen toimi sisällissodan jälkeen hetken Terijoen poliisimestarin viransijaisena, kunnes hänet määrättiin 25. heinäkuuta 1918 alkaen toimistoupseeriksi Yleisesikuntaan, josta hänet komennettiin 3. lokakuuta 1923 alkaen pioneeriopin opettajaksi Kadettikouluun. Kadettikoulusta hän palasi Yleisesikuntaa 28. huhtikuuta 1927, missä hänet sijoitettiin toimistoupseeriksi teknillisen tarkastajan toimistoon. Hän toimi kesäkuusta 1928 alkaen teknillisen tarkastajan apulaisena. Yleisesikunnasta hänet siirrettiin 19. joulukuuta 1934 komentajaksi Pioneeripataljoonaan.


title: Kosti Pylkkänen

text: Pylkkänen osallistui talvisotaan Päämajan pioneerikomentajan apulaisena. Välirauhan aikana hän työskenteli Puolustusvoimain pääesikunnassa erikoistehtävissä. Jatkosodan puhjettua hänet komennettiin päälliköksi Pioneerikoulutuskeskukseen, josta hänet siirrettiin viimeisenä sotavuonna V Armeijakunnan pioneerikomentajaksi, jossa tehtävässä hän osallistui sotatoimiin Syvärillä ja Karjalankannaksella. Sotien jälkeen hän toimi vuoteen 1946 saakka Pioneeri teknillisen koulun johtajana, jonka jälkeen hän erosi armeijasta. Myöhemmin hän työskenteli sähkö- ja koneliikkeiden palveluksessa vuoteen 1956 saakka. Pylkkänen laati palvelusaikanaan Ponttoniohjesääntö 2:n. Hänet on haudattu Jääkärihautaan Suomen Kaartin hautausmaalle.


title: Kosti Pylkkänen

text: Pylkkänen toimi Viesti- ja linnoitusopin opettajana Sotakorkeakoulussa vuosina 1926–1927 ja viestipalveluksen tuntiopettajana Sotakorkeakoulussa vuosina 1928–1930 sekä Suojeluskuntain päällystökoulussa vuosina 1927–1929 ja Sotateknillisessä koulussa vuosina 1928–1932.


title: Sara Bareilles

text: Sara Beth Bareilles (s. 7. joulukuuta 1979 Eureka, Kalifornia) on yhdysvaltalainen laulaja, lauluntekijä ja pianisti.


title: Sara Bareilles

text: Bareilles syntyi ja kasvoi Eurekassa, Kaliforniassa. Hän harrasti muun muassa paikallista musikaaliteatteria, sekä lukiossa kuorolaulua ja näyttelemistä pienissä rooleissa kuten Audrey "Little Shop of Horrors" -näytelmässä. Eurekan lukiossa kesäkuussa 1998 hänet äänestettiin "eniten taitoja osaavaksi", joka sitten merkittiin vuosikirjaan.


title: Sara Bareilles

text: Bareilles kävi Kalifornian yliopistoa ja esiintyi kahdesti sen jokakeväisessä laulukilpailussa "UCLA Spring Sing". Hän voitti sen molemmilla kerroilla.


title: Sara Bareilles

text: Bareilles ilmoitti MTV-kanavan "TRL"-ohjelmassa, että hän ja yhtye Maroon 5 ovat vanhoja nuoruudentuttuja Kaliforniasta, jolloin yhtye tunnettiin vielä nimellä Kara's Flowers.


title: Sara Bareilles

text: Lukiosta valmistumisen jälkeen vuonna 2002 Sara Bareilles esiintyi paikallisissa baareissa ja klubeissa, ennen kuin hän esiintyi isommissa tapahtumissa. Hän julkaisi kaksi demoa, joista suurin osa on livemateriaalia.


title: Sara Bareilles

text: Tammikuussa vuonna 2004 julkaistiin hänen ensimmäinen studioalbuminsa "Careful Confessions". Loput vuodesta 2005 ja vuoden 2006 alusta hän käytti laulujensa kirjoittamiseen ja niiden parantelemiseen sekä uuteen albumiinsa. Yksi hänen kappaleensa, "Gravity", ilmestyi lyhyesti elokuvassa "Loving Annabelle."


title: Hjalmar Raatikainen

text: Hjalmar Raatikainen (1. lokakuuta 1892 Joensuu – 19. heinäkuuta 1967) oli suomalainen jääkärieverstiluutnantti. Hänen vanhempansa olivat kauppias Paavo Raatikainen ja Maria Laukkanen. Hänet vihittiin avioliittoon vuonna 1938 Eeva Tellervo Oksasen kanssa.


title: Hjalmar Raatikainen

text: Hän kävi kansakoulun ja suoritti yksityisesti viidennen luokan Sortavalan lyseossa vuonna 1925 sekä kävi seitsemännen luokan Joensuun lyseossa vuonna 1926. Hän kävi Suojeluskuntain yliesikunnan päällystökoulun Hämeenlinnassa vuosina 1919–1920 ja taktiikan soveltamiskurssin Suojeluskuntain päällystökoulussa vuonna 1925. Taistelukoulun komppanianpäällikkökurssin hän suoritti vuonna 1929 sekä Sotakorkeakoulun yleisen osan vuosina 1932–1934. Lisäksi hän suoritti jatkosodan aikana Esiupseerien taktillisen kurssin Tuusulan Päällystökoulussa vuonna 1943.


title: Hjalmar Raatikainen

text: Valtionrautateiden harjoittelijana ollut Raatikainen liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 5. marraskuuta 1915, josta hänet komennettiin tammikuussa 1916 värväystehtäviin Suomeen. Hän saapui Uumajan kautta Vaasaan ja jatkoi matkaansa Pohjois-Karjalaan, missä toimi värvärinä ja aseiden hankkijana. Syystalvesta vuonna 1917 hän toimi suojeluskuntalaisten kouluttajana, kunnes tammikuussa 1918 hänet komennettiin kouluttajaksi Vimpelin sotakouluun.


title: Hjalmar Raatikainen

text: Hän toimi sisällissodan alkaessa Pohjois-Karjalan vapaajoukkojen varaylipäällikkönä ja myöhemmin hänet komennettiin Karjalan rintamalle Karjalan 3. rykmentin 9. pataljoonan komentajan apulaiseksi sekä saman pataljoonan 2. komppanian päälliköksi. Hän otti osaa Joutsenon taisteluihin, missä haavoittui 14. huhtikuuta 1918.


title: Hjalmar Raatikainen

text: Raatikainen palveli sisällissodan jälkeen komppanianpäällikkönä Karjalan rykmentti 2:n II pataljoonan 2. komppaniassa. Hänet siirrettiin 1. elokuuta 1918 alkaen joukkueenjohtajaksi Meripataljoonan 2. komppaniaan. Raatikainen erosi armeijasta 20. helmikuuta 1919 vain voidakseen osallistua Viron vapaussotaan 5. maaliskuuta – 8. toukokuuta 1919 välisenä aikana. Virossa hän toimi Länsi-Inkerin vapaajoukoissa aliupseerikurssin johtajana ja myöhemmin joukkueenjohtajana panssarijunadivisioonan suomalaisessa Pataljoonassa Valkin rintamalla. Virosta palattuaan Raatikainen määrättiin 1. kesäkuuta 1919 alkaen Värtsilän suojeluskunnan paikallispäälliköksi, josta hänet siirrettiin 1. kesäkuuta 1920 alkaen sotilasohjaajaksi Joensuun suojeluskuntapiiriin, jossa hänet nimitettiin piiripäälliköksi 1. lokakuuta 1921. Piiripäällikön tehtävien ohella hän toi 16. maaliskuuta – 1. joulukuuta 1922 välisen ajan Sortavalan suojeluskuutapiirin alipäällystökurssien opettajana. Joensuusta Raatikainen muutti Sortavalaan, jossa hän vastaanotti 1. joulukuuta 1922 alkaen Sortavalan suojeluskuntapiirin II alueen päällikön tehtävät. Sortavalan suojeluskunnasta hänet siirrettiin 1. maaliskuuta 1927 alkaen Karjalan kaartin rykmenttiin, jossa hän toimi nuorempana upseerina, komppanianpäällikkönä, aliupseerikoulun varajohtajana ja 31. heinäkuuta 1933 alkaen yleisesikuntaupseerina. Hänet siirrettiin 18. lokakuuta 1934 yleisesikuntaupseeriksi Mikkelin sotilaspiirin esikuntaan, josta hänet siirrettiin 7. marraskuuta 1934 takaisin Karjalan kaartin rykmenttiin, josta palasi 7. kesäkuuta 1935 uudelleen Mikkelin sotilaspiirin esikuntaan. Hänet nimitettiin viimein 8. huhtikuuta 1937 alkaen Savon sotilasläänin esikuntapäälliköksi.


title: Hjalmar Raatikainen

text: Raatikainen osallistui talvisotaan esikuntapäällikkönä 13. divisioonan esikunnassa, joka operoi Laatokan pohjoispuolisilla alueilla. Välirauhan aikana hän jatkoi aluksi samassa tehtävässä, kunnes hänet siirrettiin myöhemmin Keski-Pohjanmaan sotilasläänin esikuntapäälliköksi. Jatkosodan puhjettua hänet sijoitettiin sotilasläänin perustaman 11. divisioonan esikuntapäälliköksi, jossa tehtävässä hän toimi divisioonan hyökkäysvaiheen aikana Äänislinnaan ja myöhemmin Neuvostoliiton suurhyökkäyksen torjuntataisteluihin Syvärillä. Divisioonan esikunnasta hän oli poissa vuosien 1942–1944, jolloin hän toimi Pohjois-Kymenlaakson suojeluskuntapiirin komentajana. Raatikainen erosi armeijan palveluksesta sotien jälkeen ja työskenteli sen jälkeen Joensuun raastuvanoikeuden ja maistraatin kunnallisneuvosmiehen virassa vuoteen 1962 saakka. Hänet on haudattu Helsingin Hietaniemeen.